Kun.uz сайти вилоятлардаги давлат хизматлари марказлари фаолияти, уларда хизмат кўрсатиш сифати, яратилган шароитлар ҳақида мақолалар бериб бормоқда.\nТаъкидлаш жоизки, 2017 йил 1 февралдан Ягона марказларнинг туманлар (шаҳарлар) ҳокимликлари тузилмасидан Ўзбекистон Республикаси Адлия вазирлиги тасарруфига ўтказилиши мазкур соҳани ривожлантириш бўйича кейинги қадам бўлиб, вертикал бошқарувни шакллантириш, уларнинг самарали фаолиятини ташкил этиш имконини берди.\nАлбатта, ушбу марказлар аҳолига бир қатор қулайликлар яратди. Биринчи навбатда жисмоний ва юридик шахсларнинг идоралараро сарсон бўлиши ва ортиқча вақт сарфлашларига чек қўйилди. Эндиликда фуқаролар эмас, балки ҳужжатлар ҳаракатланиши асосий мезон сифатида белгиланди. Кўрсатилаётган давлат хизматлари сони босқичма-босқич амалга ошириб борилмоқда.\nKun.uz томонидан бу борадаги навбатдаги ўрганиш Самарқанд вилоятининг шаҳар ва туманларидаги давлат хизматлари марказларида олиб борилди.\nСамарқанд шаҳар давлат хизматлари марказида жисмоний ва юридик шахсларга давлат хизмати кўрсатиш намунали йўлга қўйилган. Марказда мурожаатчилар учун етарлича шароитлар яратилган. Тартибли навбат жорий этилган. Мурожаатчилар марказда ўрнатилган махсус инфокиоскда ЭРИ (электрон рақамли имзо) калити орқали бемалол фойдаланиш, керакли маълумотномани эса шу инфокиоскнинг ўзида чоп қилиб олиш имкониятига эга.\nСайёр хизматлар кўрсатиш мақсадида махсус жиҳозланган автомобиллар мавжуд.\nМарказга келган фуқаролар билан суҳбатлашганимизда, улар бу ерда яратилган шароитлар ва кўрсатилаётган хизматлардан мамнунлигини айтиб ўтишди.\nКаттақўрғон туман давлат хизматлари марказида мурожаатчилар учун етарлича шароит яратилган. Тартибсиз навбатлар учрамайди. Марказга ўрнатилган инфокиоск соз ҳолатда ишлаб турибди. Кўрсатилган давлат хизматлари учун белгиланган тўловларни амалга ошириш учун марказнинг ўзида банк шохобчаси ташкил этилган.\nТуман давлат хизматлари маркази томонидан 2019 йилнинг 1-чорагида жисмоний ва юридик шахсларга жами 16221та давлат хизматлари кўрсатилган.\nБугунги кунда ҳам марказ томонидан жисмоний ва юридик шахсларга 100дан ортиқ давлат хизматлари кўрсатилмоқда. Шунингдек, ҳафтанинг шанба ва якшанба кунлари туманнинг олис ҳудудлардаги маҳалла фуқаролар йиғинлари, таълим масканларида сайёр учрашувлар, тарғиботлар ҳамда сайёр рўйхатдан ўтказиш ишлари мунтазам амалга ошириб келинмоқда.\nЎрганиш давомида мурожаатчилар билан ҳам суҳбатлашдик. Улар марказда яратилган шароитлар қониқарли эканлигини билдиришди.\nПахтачи туман давлат хизматлари марказида кичик бўлса-да, кутиш зали мавжуд. Марказ ходимлари мурожаатчиларга навбати билан давлат хизматлари кўрсатмоқда. Инфокиоск соз ҳолатда ишлаб турибди.\nМарказ директори Суннат Жуманов биз билан суҳбатда марказ учун барпо этилаётган янги бинода барча зарур шароит ва қулайликлар яратилишини таъкидлади.\nЖорий йилда 1 март кунига қадар марказ томонидан жисмоний ва юридик шахсларга 6496та давлат хизматлари кўрсатилган.\nНарпай туман давлат хизматлари маркази фаолияти ва яратилган шароитлар билан танишганимизда асосий муаммо кўрсатилган давлат хизматларига тўловни амалга ошириш учун мурожаатчилар 1,5-2 километр узоқликдаги банкка боришга мажбурлигидир. Марказда банк шохобчаси мавжуд эмас.\nДавлат хизматлари агентлиги Самарқанд вилояти бошқармаси маълумотига кўра, жорий йилнинг биринчи чорагида туман (шаҳар) давлат хизматлари марказлари томонидан аҳолига 299 минг 406дан ортиқ давлат хизматлари кўрсатилган. 11 минг 441та тадбиркорлик субъекти давлат рўйхатидан ўтказилган. Шулардан 3 минг 443таси юридик шахс бўлиб, 7973таси якка тартибдаги тадбиркор ва 25таси хорижий инвестиция иштирокидаги корхоналардир.\nМарказ ходимлари дам олиш кунлари ҳам олис ҳудудларга чиқиб аҳолига сайёр тартибда давлат хизматлари кўрсатмоқда. Уйма-уй юриб, қабул қилинаётган норматив-ҳуқуқий ҳужжатларнинг мазмун-моҳияти ва марказлар орқали хизматлардан фойдаланишнинг афзалликлари, қулайликлари тўғрисида тушунтириш ишлари олиб бормоқда.\nВилоятдаги давлат хизматлари марказлари илгари собиқ «ягона дарча» маркази даврида нечта штат бирлиги ва қайси бинода фаолият кўрсатаётган бўлса ҳозир ҳам аксарият марказлари ўша ходимлари ва ўша бинода ишлаб фуқароларга имкон қадар сифатли хизматларни кўрсатмоқда.\nШунга асосан, Ўзбекистон Республикаси Президентининг ПҚ-3701-сонли қарори билан, ҳудудларда мавжуд давлат хизматлари марказларига давлат хусусий шерикчилик шартлари асосида замонавий инфраструктурага эга бўлган янги бино қурилишини таъминлаш чораларини кўриш ва энг сўнгги моделлардаги оргтехника воситалари билан жиҳозлаш вазифалари белгиланган. Бу борада марказларда тегишли чора-тадбирлар амалга оширилмоқда.\nДавлат хизматлари марказига келган фуқарони ортиқча вақтини олмаслик мақсадида агентлик томонидан тасдиқланган режа-графикка асосан, ходимлар тушлик вақтида ҳам ўз хизмат вазифаларини бажармоқда. Яъни, иш жараёни тўхтаб қолмаслиги мақсадида тушликка навбатма-навбат бориб келиш тизими жорий қилинган.\nЎзбекистон Республикаси Маъмурий жавобгарлик тўғрисидаги Кодексга киритилган ўзгартириш ва қўшимчаларга асосан, агентлик ва унинг ҳудудий бошқармаларига 215-5-моддаси билан давлат хизматлари кўрсатиш соҳасида аниқланган қонун бузилиши ҳолатлари юзасидан айбдор шахсларга нисбатан маъмурий баённомалар тузиш ва тўғридан-тўғри маъмурий чора қўллаш ваколати берилган. Шунга кўра, бугунга қадар бошқарма томонидан ваколатли идора ходимларига нисбатан 100дан ортиқ маъмурий баённомалар тузилган, тақдимнома ва огоҳномалар берилган.\nАйни вақтда Паст Дарғом тумани давлат хизматлари марказида тажриба тариқасида бошқа марказларга нисбатан қўшимча равишда яна 31та талаб юқори бўлган давлат хизматлари кўрсатилиши йўлга қўйилган. Фуқароларга миллий ҳайдовчилик гувоҳномаларининг янги намуналарини бериш, фуқаролик ҳолати далолатнома ёзувига ўзгартириш, тузатиш ва қўшимчалар киритиш, туғилганлик ва ўлим ҳақидаги гувоҳномаларни тақдим қилиш, электр энергияси, табиий газ, сувни ҳисобга олиш (ҳисоблагич) ускунасини ўрнатишга ариза бериш ҳам марказ орқали амалга оширилмоқда.


Зеленский тайинлаган губернаторлар орасида биринчи истеъфо рўй берди » Ўзбекистон янгиликлари – Zamin.uz\n21 октябрь 2019, 08:17\nУкраинанинг Киев вилояти губернатори Михаил Бно-Айриян истеъфога чиқишга ариза берди. Бу ҳақда унинг ўзи Facebook’да маълум қилди.\nБно-Айриян ижтимоий тармоқда Украина президенти Владимир Зеленский номига ёзилган аризанинг суратини илова қилган. У истеъфога чиқиши сабабларини маълум қилмаган, бироқ истеъфосини ёзувчи Иван Багрянойнинг “Гетсиман боғи” романи қаҳрамони Андрей Чумакка тегишли сўзлар билан изоҳлаган.\n“Тиз чўкиб эмаклаб, икки марта – ҳам маънан, ҳам жисмонан ўлгандан кўра, бир марта мағрурона, синмаган қалб билан ўлган яхши. Бироқ иккинчи вариантда умуман ўлмаслик имкони бор”, деб ёзган губернатор.\nЗеленский Бно-Айриянни Киев вилояти губернатори этиб тайинланиши ҳақидаги фармонни жорий июлда имзолаган. 19 октябрда у Facebook’даги саҳифасида ўз лавозимида 100 кундан бери ишлаётганини ёзганди. “Мен ишонгандим ва эҳтимол ҳозир ҳам ишонаман, мамлакатда ўзгаришларнинг имкони йўқ. Асосийси – буни исташ”, деб таъкидлаб ўтган губернатор.\nБно-Айриян Зеленский тайинлаган губернаторлардан истеъфога чиққан биринчиси бўлди.\nЯнгиликлар » Дунё » Зеленский тайинлаган губернаторлар орасида биринчи истеъфо рўй берди\n13:30 Владимир Зеленский 22 нафар амалдорни ишдан бўшатди\n19:48 Зеленский 15 нафар губернаторни ишдан бўшатди\n14:30 Зеленский Олий радага «ноқулайликлар» яратишга ваъда берди


Райола ишни бошлади\n13 июль, 2021, 22:21\nЁзнинг энг "қайноқ" трансфери ҳали олдинда!\n"Боруссия" Дортмунд ҳужумчиси Эрлинг Холанднинг агенти Мино Райола мижозини мавсумлар оралиғида бошқа жамоага олиб кетиш бўйича ишга киришди. Бу ҳақда журналист Николо Скира ўзининг твиттердаги саҳифасида маълум қилди.\nМанбага кўра, немис гранди 20 ёшли норвегиялик футболчини 175 миллион еврога баҳоламоқда. Холандга асосий давогар Лондоннинг "Челси"си, аммо "Реал" ҳам футболчи атрофидаги вазиятни кузатмоқда.\nЭрлинг Холанд ўтган мавсум "Боруссия" таркибида жами 41 та учрашув ўтказди. У ушбу баҳсларда ўз ҳисобига 41 та гол ҳамда 12 та голли узатма ёздириб қўйди.\nХоланднинг “Боруссия” билан шартномаси 2024 йилнинг ёзига қадар имзоланган.


Ҳиндистонда СOVID қурбонларининг кўплигидан жасадлар оммавий равишда ёқилмоқда (тўплам)\n- Ҳиндистонда СOVID қурбонларининг кўплигидан жасадлар оммавий равишда ёқилмоқда. Ҳиндистонда коронавирус эпидемиясининг янги тўлқини ўлимлар сонининг мисли кўрилмаган даражада ўсишига олиб келди. Ўлганлар сони шунчалар кўпки, Деҳлида жасадларни оммавий равишда ёқишга тўғри келмоқда. Шифохоналар касаллар билан тўлган, дори-дармон ва кислород заҳиралари тугамоқда. (видео)\n- Эксклюзив: Тошкент деворидаги Қодирий. Ўзбек “Бэнкси” билан суҳбат. Бугунги суҳбатдошимиз Тошкентдаги илк граффитичи рассом. У 33 ëшда. Исми Абдурахмон. У ўз суратларида парвона рамзини имзо сифатида қолдириди. Ўз юзини ҳеч кимга кўрсатмаган бу рассом ўзини “Қоронғу тунда нурга интилган парвона” деб тасаввур қилади. (видео)\n- Кампиробод сув омбори участкаси Ўзбекистонга ўтказилмайдиган бўлди. (видео Настоящее время)\n- OzodRakurs: Мирзиёевнинг баёнотларига объектив назар. Осмонга қараган юлдузлар, юлдузлардан кўп ишсизлар ва Самарқанднинг Тож маҳали бугунги ОзодРакурсда. Бугун Ўзбекистон президенти администрацияси тайёрлаган Махсус ракурс кўрсатувининг сўнгги сонини сиз билан биргаликда томоша қиламиз. Кўрсатувимиз меҳмони - журналист Жаҳонгир Муҳаммад. (видео)\n- Беш эгизакнинг бир куни.Тожикистонлик беш эгизак тўрт ойлик бўлмоқда. Шифокорларнинг айтишларича улар бир меъёрда катта бўлмоқда. Аммо уларнинг ишсиз отаси болаларга шифокорлар тавсия қилган сутни сотиб олишга қийналаётганини, бунда уларга маҳалла ва қариндошлар ёрдам бераётганини айтади. (видео)\n- Сенатда ҳисобот: коррупция, ўзлаштирилган бюджет маблағлари ва амалдорлар. Жиззах вилояти ҳокимининг собиқ ўринбосари Акрам Раҳмонқулов уюшган жиноий гуруҳ тузиш ва миллиардлаб бюджет маблағларини талон-торож қилишда айбланмоқда. Бу ҳақда 23 апрель куни Ўзбекистон Бош прокурори Ниғматилла Йўлдошев маълум қилди. (видео)\n- Матбуот эркинлиги рейтинги: Ўзбекистон Руандадан пастроқ, Беларусдан юқорироқда. Матбуот эркинлиги бўйича “Чегара билмас мухбирлар” халқаро ташкилоти томонидан тузилган бу йилги рейтингда Ўзбекистон 180 давлат ичида 157-ўринни эгаллади. (видео)\n- "Кредит керакмас, йўл муаммо" - мигрантлар ҳукуматнинг қарз бериш режаси ҳақида. Дунёнинг 37давлатларида пулсиз қолган ўзбекистонликларгаконсулликлар томонидан берилажак ёрдам суммаси - суткалик яшаш учун $50-дан 150 долларгача ва транспорт учун $400дан 1000 долларгача маблағ ажратилади. Вазирлар Маҳкамаси Низомига кўра, Россияда бу кўрсаткич 50 ва 400 долларни ташкил этади. (видео)\n- "Навальнийга озодлик". Россия шаҳарларида митинглар бўлиб ўтди. 21 апрель куни Россиянинг ўнлаб шаҳарларида март охиридан буён қамоқда очлик акциясини ўтказаётган мухолифатчи Алексей Навальний ҳимоясига намойишлар бўлиб ўтди. Ҳукумат бу акцияларни ўтказишга рухсат бермади. (видео)\n- Тожикистон расмийлари ифторликка бормасликни талаб қилмоқда. Бу тақиқ нима билан боғлиқ? (видео Настоящее время)\n- Президентни ҳимоя қилувчи қонун ишга тушди. Жавобгарликка тортилган биринчи шахс ким? Озодлик Ўзбекистон Республикаси Президентига ҳақорат ва туҳматда гумон қилинаётган В.К. нинг жиззахлик 57 яшар Валижон Калонов эканлигини аниқлади. (видео)\n- Калта пайпоқ бесоқолбозлик белгисими? Тошкент шаҳар Миробод туманидаги 110-мактабда ЛГБТга қарши кураш сифатида ўқувчиларнинг пайпоғини текширганларга интизомий чора кўрилди. Текширув асносида мактабдаги видеокамера ëзувлари кўриб чиқилган. Мактаб жамоаси ЛГБТга қарши кураш тадбири доирасида пайпоқ текширилганлигини яшришига уринишган. (видео)\n- Ўзбекистонда Қурилиш вазирининг оиласи қарийб ярим триллион сўмлик давлат лойиҳасини қўлга киритди. “Трест-12” ширкати Тошкентдаги маъмурий объектни таъмирлаш ва автотураргоҳ қурилиши бош пудратчиси этиб танланди. Бунинг учун давлат бюджетидан 431,5 миллиард сўм ажратилган. “Трест-12”нинг акцияларига Қурилиш вазири Ботир Зокировнинг рафиқаси ва ўғли эгалик қилади. (видео)\n- Муҳожир аёл: Мени ва қизимни зўрлаганлар озодликда юрибди. Нигора - ёлғиз аёл, у икки фарзанднинг онаси. 2019 йилнинг май ойида қўшни хонада яшовчи икки муҳожир 12 ёшли кизи ва Нигоранинг номусига теккан. Бироз вақт ўтиб тергов номаълум сабабларга кўра тўхтатилди, жиноятда айбланаётган шахс эса озодликка чиқарилди. (видео)\n- Юсуф Розиқов: Ёшларни тарбиялаш - кинонинг вазифаси эмас! Озодлик 1990-2004 йиллар мобайнида Ўзбекфильм киностудиясини бошқариб келган, ҳозирда Россияда ижод қилаётган таникли кинорежиссёр Юсуф Розиқовдан президентнинг миллий кино санъати ва саноатини қўллаб-қувватлаш тўғрисидаги фармонига изоҳ беришни сўради.\n- Ўзбекистондаги оилавий зўравонлик ва гендер тенглиги муаммоси яна кун тартибида. Ўзбекистонда аёлларга нисбатан зўравонликларнинг 60% фоизи яқин қариндошлар томонидан амалга оширилади. 7600дан ортиқ холатларда аёллар ва қизлар ўз оилаларида зўравонликка учраганлар. Ҳамда салкам 5920 нафар холатда, зўрлик ишлатувчи шахслар ўз эрлари бўлиб чиққан. (видео)\n- Солиқчилар сотувчи аёлни боласи кўз ўнгида ерда судраб, буюмларини тортиб олди. Ижтимоий тармоқда тарқалган видеода солиқчиларнинг кўчада сотувчилик қилган аёллардан зўравонлик билан буюмларини тортиб олгани акс этган. Солиқчилардан бири болаларининг кўз ўнгида аёлни судрайди ва машинага тиқмоқчи бўлади Бу видео тармоқда кескин муҳокамаларга сабаб бўлди. (видео)\n- Маҳаллий аҳоли болалар майдончаси ўрнида меҳмонхона қурилаëтганидан норози. Тошкент шаҳри Кичик халқа йўлида жойлашган 9 уй олди ва орқасида меҳмонхона қурилмоқда. Меҳмонхона қурилаëтган ҳудудда яшайдиган аҳоли вакилларининг айтишича¸ қурилиш ташкилоти болалар майдончаси тагидан кучли босимдаги газ трубаси ва катта вольтли электр кабелини ўтказган. (видео)


Ўзмиллийбанкнинг 2021 йилдаги муваффақият ва ютуқлари\n07.01.2022 17:34 0 2196\nМамлакатнинг энг йирик банкларидан бири бўлган «Ўзбекистон Республикаси Ташқи иқтисодий фаолият миллий банки» АЖ (Ўзмиллийбанк) ўтказилаётган иқтисодий ислоҳотларнинг фаол иштирокчиси ҳисобланади ва йирик инвестицион ҳамда ижтимоий лойиҳаларни амалга оширишда иштирок этади.\nЎзмиллийбанк 2021 йилда активларни ошириш, мустаҳкам ресурс базасини шакллантириш ва ундан оқилона фойдаланиш, банк хатарларини самарали бошқариш сиёсатини жорий этиш бўйича улкан ишларни олиб борди.\n2021 йили кредитлашни ошириш ва тадбиркорларга кўмаклашиш доирасида Ўзмиллийбанк томонидан инвестицион мақсадларга 11,9 трлн сўм, ковиддан кейинги даврда ишлаб чиқариш қувватларини тиклашга ва хўжалик юритувчи субъектларнинг айланма маблағларини тўлдиришга 10,0 трлн сўм йўналтирилган. Хусусан, 2021 йили экспортчилар фаолиятини қўллаб-қувватлашга 5,4 трлн сўм кредит маблағлари ажратилди. Натижада 2021 йили экспортчилардан келиб тушган валюта маблағлари 725,8 млн АҚШ долларини ташкил этган.\nБундан ташқари, 2021 йилда давлат томонидан хўжалик юритувчи субъектларга тақдим этилган преференция ва имтиёзлардан фойдаланиш учун шароит яратиш мақсадида 931 нафар субъектга Тадбиркорлик фаолиятини қўллаб-қувватлаш давлат фонди томонидан 1,6 трлн сўмлик кафиллик ва компенсациялар тақдим этилди.\nШундай қилиб, 2022 йил 1 январь ҳолатига кўра банк активлари 89,9 трлн сўмни (олдинги йилга нисбатан 10,0 трлн сўмга ўсган), кредит портфели эса 74,0 трлн сўмни (8,4 трлн сўмга ўсган) ташкил этди ва соф фойда режаси 103 фоизга бажарилди.\nМустақилликнинг илк кунлариданоқ миллий иқтисодиётни янгилаш, қулай ишбилармонлик ва инвестицион иқлимни яратишда ҳуқуматнинг ишончли таянчи бўлиб айнан «Ўзбекистон Республикаси Ташқи иқтисодий фаолият миллий банки» АЖ хизмат қилди. Мамлакат иқтисодиёти учун стратегик аҳамиятга эга бўлган инвестицион лойиҳаларни молиялаштириш ҳар доим Ўзмиллийбанкнинг устувор мақсадларидан бўлган.\nУшбу ташаббусларнинг асосий қисми иқтисодиётнинг ёқилғи-энергетика мажмуаси, тўқимачилик саноати, транспорт ва алоқа хизмати, коммунал хўжалигини ривожлантириш ва бошқа тармоқларида амалга оширилган.\n2021 йили Банк 50 дан ортиқ инвестицион лойиҳаларни молиялаштиришга ва стратегик муҳим корхоналарга молиявий кўмак кўрсатишга умумий суммаси 1,2 млрд АҚШ доллари эквивалентида бўлган кредитлар ажратган. Хусусан:\n· қурилиш соҳасига - 305 млн АҚШ доллари;\n· энергетика тармоғига - 295 млн АҚШ доллари;\n· транспорт, алоқа ва коммуникацияларга - 293 млн АҚШ доллари;\n· коммунал хўжалигига - 75 млн АҚШ доллари;\n· тўқимачилик саноатига - 62 млн АҚШ доллари;\nЎзмиллийбанк томонидан ажратилган кредитлар ҳисобига 2021 йили 19 та йирик инвестицион лойиҳаларни ишга тушириш таъминланди ва 6 500 дан зиёд ишчи ўринлари яратилди. Сўз қуйидаги лойиҳалар ҳақида кетмоқда:\n- «Uzbekistan Airways» АЖнинг эҳтиёжлари учун янги Боинг-787-8 самолёти харид қилиниши;\n- «Оҳангаронцемент» АЖ негизида қуввати йилига 3 млн тоннагача бўлган, қуруқ усулда цемент ишлаб чиқарувчи заводнинг қурилиши (114 та ишчи ўрни яратилган);\n- ўз ичига 17,5 минг кв.метрли бозорни ва 16,3 минг кв.метрли кросс-докингни қамровчи «Food City Tashkent» агрологик ва савдо мажмуасини барпо этилиши;\n- «Технопарк» МЧЖ негизида йилига 1,1 млн донагача кир ювиш машиналари ва 75 минг донагача савдо музлатгичлари ишлаб чиқарилишини ташкил этилиши.\nБанк томонидан молиялаштириладиган яна бир йирик лойиҳа «Aroma-Kolor» МЧЖ ҳисобланади. Умумий қиймати 20,9 млрд сўм бўлган корхона гўшт ва колбаса маҳсулотларини ишлаб чиқаришга ихтисослашган.\nИнвестицион лойиҳаларни ўзлаштириш, хизмат кўрсатиш соҳаси сегментини қўллаб-қувватлаш доирасида ва Ўзбекистон Республикаси Президентининг 2021 йил 11 майдаги «Хизматлар соҳасини жадал ривожлантириш бўйича чора-тадбирлар тўғрисида»ги қарорига мувофиқ Ўзмиллийбанк томонидан минтақаларда хизмат кўрсатиш соҳасини такомиллаштиришга қаратилган лойиҳалар амалга оширилмоқда. Бунинг учун Ўзбекистон тикланиш ва тараққиёт жамғармасининг 1 575,0 млрд сўмлик маблағлари жалб қилинган.\nМинтақаларнинг иқтисодий ва ижтимоий салоҳиятидан ва аҳолининг эҳтиёжларидан келиб чиқиб, жалб қилинган маблағлар хизматлар соҳасига йўналтирилади. Ушбу соҳага соғлиқни сақлаш, савдо ва маиший хизмат кўрсатиш, туризм ва меҳмонхона бизнеси, таълим, транспорт, қурилиш ва таъмирлаш, IT-коммуникациялар, умумий овқатланиш ва бошқаларни киради. Имтиёзли кредитларни тақдим этиш ҳисобига жами 1824 нафар истиқболли лойиҳалар молиялаштирилган.\nБанк томонидан хизматларни ривожлантириш соҳасида молиялаштирилган бундай йирик лойиҳалардан бири — умумий қиймати 40,0 млн АҚШ доллари бўлган «DEPO MALL» савдо-кўнгилочар мажмуаси ташкил этилиши ҳисобланади.\n2022 йилга хизматлар соҳасини ривожлантиришнинг учта йўналиши белгиланган:\nБиринчиси: қишлоқ жойларида хизматлар соҳасини ривожлантириш, мавжуд тарихий объектларда, тоғли ҳудудларда, замонавий агросервисларда, қишлоқ хўжалигида экинларнинг юқори ҳосилдорлиги бўлган ҳудудларда туризмни тарғиб этиш.\nИккинчиси: аҳолиси 300 мингдан зиёд бўлган ўрта ва йирик шаҳар ва туманларда замонавий бозор хизматларини ривожлантириш.\nУчинчиси: Тошкент, Самарқанд ва Наманганда юқори даромадли хизматларни ҳамда таълим ва тиббиёт муассасалари жойлашган минтақаларда бошқа турдаги хизматларни ривожлантириш, замонавий савдо-кўнгилочар объектларни ривожлантириш.\nКўрсатилган йўналишлар бўйича 2022 йили савдо ва хизматлар ҳажмини 1,5 баробарга ошириш вазифаси берилган.\nЎзмиллийбанк — чакана бизнесни ривожлантириш бўйича молиявий хизматлар бозорида етакчи позицияларни эгаллайди. 2021 йили банк ушбу йўналишда белгиланган вазифаларни муваффақиятли бажарди. Ўзмиллийбанк аҳолига ўндан ортиқ турдаги жозибадор омонатларни таклиф қилади. Натижада 2022 йилнинг 1 январи ҳолатига депозитлар ҳажми 8,5 трлн сўмни ташкил этди.\nАҳолининг зарур эҳтиёжларини қондириш мақсадида банк қуйидаги маҳсулотларни таклиф қилади: истеъмол кредити, автокредитлар, микрокредитлар, овердрафтлар ва таълим кредитлари.\nМижозларга қулай банк хизматларини тақдим этиш учун аҳоли кўп бўлган туманларда мини-банклар яратилган, у ерда барча турдаги чакана кредитлари берилади. Жисмоний шахсларда банкка келмасдан, «Milliy» мобил иловаси орқали онлайн тарзда кредит қарздорлиги ҳолатини, мунтазам тўловлар жадвалини кузатиб бориш, асосий қарз суммасини ва фоизларни тўлаш имкони мавжуд.\nШунингдек, жисмоний шахсларга кредит бериш жараёни ва ҳужжатларни расмийлаштириш соддалаштирилган. Натижада, 2021 йилнинг бошидан 10 273 та истеъмол кредити, 5814 та автокредит, 4907 та таълим кредити, 14 700 та овердрафт ва микроқарзлар ажратилган. Жами 44 мингдан ортиқ жисмоний шахсларга умумий қиймати 1 0114,6 млрд сўмдан ортиқ чакана кредитлар берилган.\nБугунги кунда Ўзмиллийбанк ипотека кредитини кенгайтириш дастурида фаол иштирок этмоқда, шу тарзда 2021 йили уй-жой харид қилишга 1 450,0 млрд сўм тақдим этилган.\n2021 йилни сарҳисоб қилар эканмиз, Банкнинг келгуси ривожи унинг стратегиясига асосланади, деб таъкидлаш зарур бўлади. Ўзбекистон Республикаси Президентининг 2020 йил 12 майда «2020-2025 йилларга мўлжалланган Ўзбекистон Республикасининг банк тизимини ислоҳ қилиш стратегияси тўғрисида»ги қарори қабул қилиниши мамлакатимизнинг банк тизимини ривожлантириш, хорижий банклар тажрибаси ва молия соҳасидаги халқаро тенденцияларни қамраб олган трансформация жараёнларини амалга оширишга ижобий импульс берди.\nЎзмиллийбанкни халқаро стандартларга мувофиқ ишлайдиган замонавий тижорат банкига айлантириш ва ўз ривожланишининг узоқ муддатли стратегиясини ишлаб чиқиш мақсадида «McKinsey & Company» халқаро консалтинг компанияси билан келишув имзоланди ҳамда Ўзмиллийбанкни икки босқичда ривожлантириш стратегиясини ишлаб чиқиш бўйича лойиҳа амалга оширилди.\nБиринчи босқичда банк хизматлари бозори ва уни ривожлантириш истиқболларини, дунё тенденцияларини, чакана савдо бозорларини, мижозлар сегментациясини, банк хатарларини бошқариш жараёнини, банк ахборот технологиялари тизимини таҳлили ўтказилди. Иккинчи босқичда банкнинг стратегик мақсадлари шакллантирилган.\nОлинган таҳлилий маълумотлар асосида «McKinsey & Company» халқаро консалтинг компанияси билан биргаликда 2025 йилгача Ўзмиллийбанкни ривожлантириш ва трансформация қилишнинг узоқ муддатли стратегияси ишлаб чиқилган, унинг ичига 32 та ташаббус ва 77 та лойиҳа киритилган. Уни амалга ошириш мақсадида Банкда Трансформацион офис яратилган.\nСтратегияни муваффақиятли амалга ошириш натижасида банкнинг кредит портфелини 170,0 трлн сўмгача, соф фойдани эса 3,8 трлн сўмгача ошириш режалаштирилмоқда.\n2022 йилги режалар\n2022 йилда Ўзмиллийбанк ўз олдига муҳим мақсадларни қўймоқда. Банк активларини 95,6 трлн сўмгача, кредит портфелини 82,0 трлн сўмгача ошириш режалаштирилмоқда.\nБундан ташқари, иқтисодиётнинг етакчи секторларини фаол кредитлаш сиёсатини амалга ошириш мақсадида 2022 йилда 22,6 трлн сўмлик кредит маблағларини қарийб 1596 лойиҳага йўналтириш мақсад қилинган. Шулардан, 12,5 трлн сўм инвестицион лойиҳаларни молиялаштиришга, хусусан:\n- Йўловчи автобусларини харид қилиш йўли билан Тошкент шаҳрида жамоат транспортини яхшилаш;\n- «Uzbekistan Airways» АЖ авиапаркини тўлдиришнинг лизинг етказиб беришларини молиялаштириш.\n- Аҳолининг яшаш шароитини яхшилаш мақсадида 7097 хонадонли 81 та кўп қаватли турар жойларини фойдаланишга топшириш режалаштирилмоқда.\nУшбу лойиҳаларни амалга ошириш 35 900 дан ортиқ ишчи жойларини яратиш имконини беради.\nКўзланган лойиҳаларни муваффақиятли амалга ошириш натижасида экспорт ҳажми 755,0 млн долларга, импорт ўрнини босувчи маҳсулот ҳажми эса 785,0 млн долларга етади. Давлат бюджетига тушум 3,1 трлн сўмдан ортиқни ташкил этиши кутилмоқда.\nИқтисодиёт 26/11, 20:56\nТошкентда муҳим молиявий форум бўлиб ўтди\nИқтисодиёт 17/11, 11:10\n«Ўзмиллийбанк» АЖ ва Solfy финтех-компанияси фоизсиз муддатли тўлов карталарини жорий этади\nИқтисодиёт 19/10, 11:14\nЎзмиллийбанк миллий валютада қулай омонат турини таклиф этмоқда


Туркияда содир бўлган зилзилада Ўзбекистон фуқаролари жабрланмаган - zarnews.uz\nЎзбекистоннинг Истанбул шаҳридаги Бош консулхонаси шаҳарда содир бўлган зилзила оқибатида Ўзбекистон фуқароларининг жабрлангани тўғрисида маълумот келиб тушмаганини хабар қилди.\nМаълумот учун, Истанбул шаҳрида 26 сентябрь куни 5,9 балли зилзила содир бўлган. Туркия вице-президенти Фуат Октайнинг маълум қилишича, табиий офат оқибатида 34 киши жабрланган. 473 та бино зарар кўрган.\nКонсуллик-ҳуқуқий департаменти Туркия, Болгария, Руминия ҳудудида бўлиб турган Ўзбекистон фуқаролари зарур вазиятларда мамлакатнинг Истанбул шаҳридаги Бош консулхонасига қуйидаги телефон рақамлари орқали мурожаат қилишлари мумкинлигини эслатиб ўтган: +90 212-323-20-37, +90 212-229-00-75.\nТеглар: Туркия зилзила


Тарихда илк бор Тошкент триатлон бўйича Қитъа кубогига мезбонлик қилади | Qalampir.uz\nТарихда илк бор Тошкент триатлон бўйича Қитъа кубогига мезбонлик қилади\nСпорт\t06 Октябрь 20:31 2710\nЖорий йилнинг 9-10 октябрь кунлари Тошкент шаҳрида илк марта спортчилар ва ҳаваскорлар ўртасида мос равишда триатлон спорт тури бўйича Қитъа кубоги ўтказилади.\nБугун, 6 октябрь куни Қитъа кубоги олдидан чет эллик делегатлар, Триатлон федерацияси ва Миллий Олимпия қўмитаси вакиллари иштирокида матбуот анжумани бўлиб ўтди.\nАнжуманда триатлон бўйича Осиё кубогига дунёнинг 10 та мамлакатидан иштирокчилар қатнашиши айтиб ўтилди. Унга кўра, Ўзбекистон, Россия Федерацияси, Украина, Қозоғистон, Чехия, Люксембург, Япония, Польша, Словакия ҳамда Марокаш триатлон терма жамоалари ушбу Қитъа кубогида иштирок этиши маълум қилинди.\nШунингдек, МОҚ бош котиби Ойбек Қосимов триатлоннинг ҳозирча фақат шаҳар худудларда ривожланаётганини, чекка ҳудудлар ва қишлоқларда эса ҳозирча бунинг иложи йўқлигини тан олди.\n“Триатлон бўйича илк бор йирик мусобақа ўтказмоқдамиз. Албатта, бу биз учун жуда катта қадам. Чекка ҳудудларда триатлон билан шуғулланиш масаласи бизни узоқ йиллар давомида қийнаб келган муаммо ҳисобланади. Дарҳақиқат, Ўзбекистоннинг чекка ҳудудларида турли сув иншоотлари, велотрассалар деярли мавжуд эмас. Тан олиш керак, бизда триатлон нима эканлигини ҳам билишмайди. Бу табиий ҳолат. Велоспорт – жуда қиммат спорт турига киради. Триатлон эса анча қийин бўлиб, шу 3 спорт тури (750 метрга сузиш, 20 кмга велопойга, 5 кмга югуриш)ни биргаликда ўз ичига олади. Шу сабабли, бу спорт анча заҳмат ва ҳаражат талаб қилади.\nАйни дамда 12 та вилоятда 12 та Олимпия захиралари коллежи мавжуд. Уларнинг ҳар бирида сузиш ҳавзаси бор. Бугунги кунда чекка ҳудудларда триатлон билан шуғулланмоқчи бўлганлар фақат шу йўл билангина машғулот ўтказишлари мумкин. Ўйлаймизки, яқин йиллар ичида қишлоқларимиз ҳам инновациялашса, халқимиз бу спорт билан мунтазам шуғулланади”, дейди Ойбек Қосимов.\nМаълумот учун, Ўзбекистон тарихидаги илк триатлон мусобақаси бундан икки йил аввал Тошкентда бўлиб ўтган эди. Ўшанда бу турнир бошқаларидан фарқли равишда ёпиқ иншоотларда бўлиб ўтган.\nМОҚ Ойбек Қосимов Триатлон\n20 Октябрь 09:08 33730


Шавкат Мирзиёев Си Цзиньпинни Ўзбекистонга таклиф қилди - 25.04.2019, Sputnik Ўзбекистон\nШавкат Мирзиёев Хитойга ташрифининг биринчи кунида Си Цзиньпин билан учрашди. 25.04.2019, Sputnik Ўзбекистон\nШавкат Мирзиёев Хитойга ташрифининг биринчи кунида Си Цзиньпин билан учрашди.\nТОШКЕНТ, 25 апр — Sputnik. Ўзбекистон президенти Шавкат Мирзиёев бугун эрталаб Пекинда Хитой раиси Си Цзиньпин билан учрашди, деб хабар қилди президент матбуот хизмати.\nУчрашувда Хитой раҳбари Шавкат Мирзиёевни “Бир макон, бир йўл” форумига ташрифи билан қутлаб, Хитой ва Ўзбекистон ҳамкорлигининг бугунги ҳолатини юксак қадрлашини таъкидлади.\n"Ҳурматли Президент, Сиз биринчи форумда ҳам иштирок этганингизни мамнуният билан эслайман. Шу маънода, Сизни “Бир макон, бир йўл” халқаро форуми асосчиларидан бири сифатида қабул қиламиз. Ўзбекистоннинг форумга эътибори ва ундаги иштироки мамлакатларимиз ҳамкорлиги ривожидан далолат беради. Икки томонлама кўплаб келишувларга эришилган ва улар изчил амалга оширилмоқда. Ишончим комилки, Ўзбекистон - Хитой муносабатларининг истиқболи порлоқ", - деди Си Цзиньпин.\nШавкат Мирзиёев ўз навбатида Си Цзиньпинни ва мамлакат халқини яқинлашиб келаётган муҳим сана – Хитой Халқ Республикаси ташкил этилганининг 70 йиллиги билан муборакбод этди.\nШунингдек, Ўзбекистон “Бир макон, бир йўл” ташаббусини тўлиқ қўллаб-қувватлаши ва унинг кенг кўламда амалга оширилишига амалий ҳисса қўшишга тайёр эканини таъкидлади.\nЭслатиб ўтамиз, Хитой – Ўзбекистоннинг ҳар томонлама стратегик шериги ва энг йирик савдо-иқтисодий ва сармоявий шерикларидан бири. Ўзаро товар айирбошлаш изчил ўсмоқда. Ўтган йил якунларига кўра унинг ҳажми 6,4 миллиард доллардан, жорий йилнинг биринчи чорагида эса 50 фоизга ошган.


Жавоб: Йўл қоидаларига амал қилиш, бу қонунларни ҳурмат этиш шаръан вожибдир. Чунки манфаатларни пайдо қилиб, зарарларни даф этади. Бу қоидаларга риоя қилиш зарарлардан саломат бўлиш гаровидир. Бу ҳаниф шариатимиз мақсадларидан бири бўлиб, Пайғамбар (с.а.в.): “Зарар бериш ҳам, зарар кўриш ҳам йўқдир”, деганлар. Уламолар мусулмон киши йўл ҳаракат қоидалари ва одабларига амал қилиши вожиб эканига бир қанча сабаб келтирадилар. Жумладан:\n1. Бунда жон муҳофазаси бор. У дин, жон, ақл, мол ва обрў каби шариат уларнинг муҳофазаси учун келган бешта заруратдан биридир. Йўл ҳаракати қоидаларига амал қилмаслик айрим ҳолларда ўлим билан тугайди. Бу эса маъсум жонни ноҳақ ўлдириш ҳисобланади. Аллоҳ таоло: Улар Аллоҳ билан бирга бошқа бирон илоҳга илтижо қилмаслар ва Аллоҳ (ўлдиришни ҳаром қилган) бирон жонни ноҳақ ўлдирмаслар ҳамда зино қилмаслар. Ким мана шу (гунохлардан биронтасини) қилса уқубатга дучор бўлур”, дейди (Фурқон сураси, 68-оят). Пайғамбар (с.а.в.) айтадилар: “Киши динида кенгликда бўлади, модомики ҳаром қилинган қонни тўкмагунча”, дедилар. Бухорий ривояти.\nУловни тез ҳайдаш ўзни ва бировни ўлдиришдир. Аллоҳ таоло бундай кишиларга Нисо сурасида қаттиқ ваъид қилади: “Ҳамда бир-бирларингизни ўлдирмангиз! Албатта Аллоҳ сизларга меҳрибон бўлган зотдир. Ким ҳаддан ошиб, зўравонлик билан шундай ишларни қилса, биз уни дўзахга киритажакмиз. Бу Аллоҳ учун осон бўлган ишдир”, дейди. (30-31-оятлар). Расулуллоҳ (с.а.в.) айтадилар: “Ким ўзини темир билан ўлдирса, бас жаҳаннам ўтида абадий қолган ҳолда темирни қўлида қорнига тиқаверади". Бухорий ва Муслим ривоялари.\n2. Албатта ҳаракт қонун-қоидаларига риоя қилиш ишбошиларга итоат этиш ҳисобланади. Аллоҳ бизга гуноҳ бўлмаган ўринларда ишбошиларга итоат этишга буюрган: “Эй мўминлар, Аллоҳга итоат қилингиз, ва пайғамбарга ҳамда ўзларингиздан бўлган ҳокимларга бўйинсунингиз!”. (Нисо сураси, 59-оят). Пайғамбар (с.а.в.) айтдилар: “Аллоҳ таоло сизларга уч нарсага рози бўлади: 1. Унга ибодат қилмоғингизга. 2. Бирор нарсани Унга ширк қилмаслигингизга. 3. Аллоҳ ишларингизга бош қилган кишиларга насиҳат қилмоғингиз”. Уламолар насиҳатни уларга зид иш ва дуо қилмаслик, уларнинг ҳаққига дуода бўлиш деб шарҳлашади.\n3. Ҳаракатланиш қоидаларига риоя этиш Аллоҳ таоло мўмин бандаларига Китобида ва расулининг тилида буюрган гўзал ахлоқли бўлишга мувофиқ келади: “Раҳмоннинг (суюкли) бандалари ерда тавозуъ (сакинат ва виқор) билан юрадиган кишилардир”. (Фурқон сураси, 63-оят). Луқмон (а.с.) ўғилларига шундай насиҳат қилганлар: “Юрганингда ўртача юргин ва овозингни паст қилгин”. (Луқмон сураси, 19-оят). Пайғамбар (с.а.в.) йўлдан одамларга озор берадиган нарсаларни олиб ташлашни иймон бўлакларидан бири деганлар. Бошқа ҳадисда шох бўлагини йўлдан оиб ташлаган кишини Аллоҳ таоло жаннатга киргизгани ҳақида айталади. Ҳолат шундай бўлса мусулмонларга йўлларида, кўчаларида жунуний тезлик билан озор берадиганларга нима бўлади? Айрим одамлар фақат ўзларини ўйлайдилар, атрофдагилардан ўзларини устун кўрадилар, қизил чироқда ҳам ўтиб биродарларининг ҳаққига хиёнат қиладилар. Ваҳоланки ундан ҳам иши кўп ва вақти тиғиз кишилар бор ва Аллоҳ таоло мўминларни: “... гарчи ўзларида эҳтиёж бўлса-да, ўзларини қўйиб (ўзгаларни) ийсор-ихтиёр қилурлар (олдинга қўюрлар)”, деб сифатлайди. (Ҳашр сураси, 9-оят).\n« Соч эктириш\tЭски фатволарда қотиб қолишлик »


Русский оролида қўриқчилар қурувчилар билан урушди\nРусский оролидаги улкан қурилиш объектларини асосан ўзбекистонлик мардикорлар бунëд этмоқда.\nАксари ўзбеклардан иборат қурувчиларнинг¸ қўриқчилар бедодлигидан норозилиги жанжалнинг асл сабаби сифатида кўрилмоқда.\nРоссиянинг Приморье ўлкасига қарашли Русский оролида 2012 йилда ўтказиладиган Осиё-Тинч океан иқтисодий ҳамкорлиги (АТЭС) саммитига қурилаётган объектлардан бирида меҳнат муҳожирлари ва қўриқчилар ўртасида оммавий муштлашув юзага чиқди. Расмий хабарларга кўра, 500 га яқин мардикор ўз қўриқчиларини спиртли ичимлик ичишга рухсат бермагани учун тошбўрон қилган.\nАсосан Ўзбекистон, Тожикистондан келган меҳнат муҳожирлари қураëтган Узоқ Шарқ федерал университет комплексида гастарбайтерлар ва қўриқчилар ўртасидаги жанжал 28 дан 29 августга ўтар кечаси содир бўлган. Унда 500 га яқин мардикор ва 100 га яқин қўриқчи иштирок этган.\nРасмийлар тахминига кўра, жанжал ўта жўн сабаб -қоровуллар уч нафар гастарбайтернинг ётоқхонага ароқ олиб киришга рухсат бермаганидан кейин бошланган, дейди Озодлик билан суҳбатда Узоқ Шарқ федерал университет комплекси қурилишининг бош пудратчиси “Крокус” ширкати матбуот котиби Екатерина Черненко.\n- Қурилишимизда “сухой закон”. Қурилишга спиртли ичимлик олиб кириш қатъиян ман этилади. Бироқ мусулмон қурувчилар Рўза байрамини нишонлаётган экан. Уларга бу таъқиқ ёқмаган кўринади ва олтита ётоқхонадан йиғилган мусулмонлар жамоаси қўриқчилар билан разборкага чиққан, дейди компания расмийси Екатерина Черненко.\nБу можарони бевосита кузатиб бораётган Приморье ўлкаси қозилик бошқармаси раҳбари¸ асли ўзбекистонлик Дамир Жамилевнинг жанжал гувоҳларига таяниб Озодлик мухбирига айтишича, жанжал қўриқчилар муҳожирларга ифтор қилишга рухсат бермаганидан бошланган.\n- Ичимлик ҳақида эшитмадим. Уларга ифтор пайтида белгиланган вақтдан олдинроқ ошхонага киришга рухсат берилмаган. Биласизку, у ерда соатга қараб ишчилар навбатма-навбат овқатланади: сен рўзами-рўза эмасми ҳисобга олинмайди. Шу тариқа бир неча киши киритилмаган, устига охрана уларни калтаклаган. Шундан кейин одамлар жанжал кўтариб кўриқчиларга ҳужум қилган, дейди Дамир Жамилев.\nЖамилевнинг айтишича, қурилиш зонаси яхши қўриқланаётгани боис, у ерга ҳатто прокуратура ва бошқа маҳаллий тергов идоралари ходимларининг кириб-чиқиши ҳам мушкул.\nБу объект шахсан Россия президенти ва Бош вазири талаби билан келаси йилнинг март ойида фойдаланишга топширилиши шарт ва шу боис маҳаллий раҳбарият қурилишда мавжуд муаммолар, хусусан меҳнат муҳожирларининг ҳақ-ҳуқуқлари топталаётганига кўз юммоқда, дейди Дамир Жамилев.\nАйни пайтда, Жамилев “Крокус” расмийларининг оммавий тартибсизликнинг ичкилик ортидан бошлангани ҳақидаги даъвосини ҳам инкор этмади. “Мен ишчиларни ҳимоя қилмоқчи эмасман. Ахир улар орасида ҳам ҳар хил одам бор. Улар орасида ичувчилари ҳам етарли”, дея қўшимча қилди у.\nОзодлик мухбири билан суҳбатда Русский оролида тергов ишларини олиб бораётган Приморье ўлкаси прокурори катта ёрдамчиси Елена Телегинага кўра¸ хусусий қўриқлаш корхонаси ходимининг маст қурувчидан қурилиш объектига кириш рухсатномасини тортиб олгани жанжалга сабаб бўлган.\n- 28 август куни навбатчиликда турган кўриқчи ташкилот ходими 4- рақамли ётоқхонага тегишли ҳудудда маст ҳолатда бўлганлиги тахмин қилинаётган фуқарони кўриб қолган. АТЭС саммити объектлари қурилишида ўрнатилган қоидаларни бузганлиги сабабли қўриқчи ишчидан рухсатномани тортиб олган. Меҳнат муҳожири бошқа шерикларини чақирган ва биргалашиб қўриқчиларни калтаклаган, жанжал жойига етиб келган полиция тезкор гуруҳининг 6 машинасини тошбўрон қилган. Муштлашувда 30 нафардан 100 тагача Ўзбекистон, Тожикистон, Қирғизистон ва Туркия фуқаролари иштирок этган. Соат 23:40 ларга келиб ишчилар ётоқхоналарга тарқаб кетган, дейди прокуратура вакиласи.\nЕлена Телегинага кўра, муштлашув оқибатида 3 нафар ишчи тиббий ёрдамга муҳтож бўлган, яна бир нечта ҳуқуқ муҳофазаси ходими ҳам енгил жароҳат олган.\nПриморье прокурори катта ёрдамчиси Русский оролидаги муштлашувга Рамазон ойининг якунланишини нишонлаётган ишчиларнинг ичиб олгани сабаб бўлди, деган иддаоларнинг асоссиз эканини таъкидлади.\nРусский оролида ишлаётган ўзбекистонлик Олимжон ака қурилиш объектида қўриқчиларнинг мардикорларга бўлган муносабати ўта салбий эканлиги ва бу муштлашувга айнан уларнинг ҳатти-ҳаракатлари сабаб бўлганини айтади.\n- Охранниклар жуда ўзидан кетган. Улар бегона-пегона бўлмаслигини қараб туради. Строгий режим бўлиб қолган у ерда, шунинг учун. Столовойга борсангиз ҳам строгий, зонага ўхшаб қолган. Энди калтак еган ишчилар ҳам тинчиб қолади, жудаям строгий у ерда. Пулни ҳам тўламаяпти, ўзгариш йўқ. Нечтаси мана шаҳарда юриб бироз пул қилиб поездда кетяпти, дейди Русский оролида ишлаётган Олимжон ака.\nРусский ороли ва умуман АТЭС қурилишидаги охирги пайтларда тез-тез бўлиб турган оммавий муштлашувлару иш ташлашларга бу зонанинг федерал аҳамиятга эга экани ва маҳаллий ҳуқуқ-тартибот идораларининг қурилиш мутасаддилари олдида қўли калталик қилаётгани сабаб, дейди Владивостокдаги “Турон” ўзбеклар жамияти раиси Баҳодир Мурзоқов.\n- Буни биз ҳам ўзимиз эшитдик улардан. Ичкарига киришга рухсат берилгани йўқ. Иншаллоҳ, эрта-индин кирамиз – ўшанда аниқ бўлади. Ҳаммани киргизавермайди. Буларнинг гапи бўйича шунақа. Аммо у ердаги одамларни очиқчасига ҳурмат қилишмайди охранадагилар. Жудаям пастга уриб, қўпол муносабат қилади. У ерда ишлайдиган одамлардан эшитишимча, жанжал охрананинг одамларга ҳурматсизлигидан чиққан, эзворган одамларни, деган гап бор. Одамларники ҳам йиғилиб-йиғилиб келган ва кўтарилиб кетган, дейди Баҳодир Мурзоқов.\nВладивосток Ўзбеклар жамияти бошлиғига кўра, Русский оролида йиғилиб қолган муаммоларга ечим топиш ва мазкур можаро сабабларини ўрганиш мақсадида Приморье Ички ишлар бошқармаси томонидан турли диаспора вакиллари ва жамоат арбобларидан иборат Маслаҳат кенгаши тузилган. Яқин кунларда бу кенгаш аъзоларига АТЭС объектларига киришга рухсат берилиши кутилмоқда.


Тошкент чорраҳаларидаги видеокамералар ойига қанча пул тушираётганини биласизми? - Terabayt.Uz\nТошкент чорраҳаларидаги видеокамералар ойига қанча пул тушираётганини биласизми?\nПойтахт чорраҳасида ўрнатилган видеокамералар учун дастурий таъминот лицензияси муддати тугади. Бу тўғрида Тошкент шаҳар ҳокимлиги ҳузуридаги Рақамли ривожланиш департаменти вакили маълумотига таяниб Xabar.uz нашри ёзмоқда.\nҚайд этилишича, Швейцария компанияси билан ҳамкорликда Тошкент шаҳридаги 114 та чорраҳа ва бошқа жойларда 2017 йилда ишга туширилган камераларнинг лицензияси муддати тугаган.\nЭндиликда маҳаллий «ABL-SOFT» компанияси томонидан ишлаб чиқилган AutoCon тизимини сотиб олиб, камераларни ишлатиш режалаштирилмоқда.\n«Биз улар билан суҳбатлашдик, улар бизга тижорат таклифини беришди. 1,1 млрд. сўм — бу тизимнинг нархи, — деди Рақамли ривожланиш департаменти раҳбари ўринбосари Алексей Хaн. — Бу пулни икки ой ичида қоплашимиз мумкин бўлади. Чунки битта комплекс ойига тахминан 300 млн сўмлик қоидабузарликларни қайд этади».\n#видеокамера #Ўзбекистон #янги технологиялар #видео кузатув #ABL-SOFT #AutoCon


Убайдулла Омон: "Учрашувларда кўпроқ "Фарёд" ва "Сотқин" филмлари ҳақида сўрашди"- Kruz.uz\nУбайдулла Омон: "Учрашувларда кўпроқ "Фарёд" ва "Сотқин" филмлари ҳақида сўрашди"\n16:22, 26.04.2016 1590 0 Маданият\nҚорақалпоғистон Республикасида бўлиб ўтган "Биз буюк юрт фарзандларимиз" шиори остида ўтказилган ёшлар фестивалида иштирок этган таниқли актёр Убайдулла Омон фестивал якунланганидан сўнг ўз фикрлари билан ўртоқлашди.\n- Тўрт кун давомида Қорақалпоғистонда юрдик. Мен бу халқни меҳмондўстлигини кўриб, хайратда қолдим. Ҳамма инсонларнинг юзида табассум, ҳамма хурсанд. Қайси жойга борсак ҳам, олқишлар остида бизни қарши олишди. Илоҳим бизни келишимиз ёшларга озгина бўлкса ҳам фойда келтирсин. Мана шу санъаткорларга хавас қилиб, уларнинг орасидан ҳам халқ севган санъаткорлар чиқсин. Мана шу фестивални ташкил қилганлар, ўз ниятларига етишсин. Бухорога қайтганимда, бу ерда олган таасуротларимни Бухородагиларга сўзлаб бераман.\n- Учрашувларда кўпроқ сиздан нимани сўрашди?\n- Кўпинча санъат ҳақида савол беришди. Жумладан "Фарёд" ва "Сотқин" филмлари ҳақида сўрашди. Чунки санъатга ташна, санъаткор бўлишни хоҳловчи ёшлар кўп экан. Мен ўйлайманки, учрашувларда биз берган маслаҳатлар, ёшларга катта фойда келтиради. Вақти келиб, ана шу ёшлар бизга ўхшаган таниқли санъаткорлар бўлишига тилакдошман.\n- Қорақалпоғистонга нечанчи марта ташриф буюришингиз?\n- Қорақалпоғистонга учинчи марта келишим. Бундан олдин мен Бухоро театри гастроли билан ташриф қилган эдим. 16-22 май кунлари Бухоро театрининг навбатдаги гастроли бўлади. Балки ана шу гастролда яна келарман.\n- Қорақалпоғистонда энг эсда қоларли воқеа нима бўлди?\n- Эн эсимда қолган воқеа Қўнғиротда бўлди. Жала ёғаяпти, лекин стадиондаги бирор киши ўз ўрнини тарк этмаяпти. Мен шунчаки хайратда қолдим ва томошабинларнинг ўша қаҳрамонликлари учун миннатдор бўлдим.


"ПИНК ПАРАДАЙЗ"НИНГ 100 ФОИЗИ ЭКСПОРТГА ЖЎНАТИЛМОҚДА\nБугун юртимизда гидропоника усулида маҳсулот етиштириш тобора оммалашиб бормоқда. Бунда экин тупроқсиз, махсус жиҳозланган иссиқхоналарда, сувда эритилган озуқа моддалари ёрдамида парваришланади. Бундай шароитда ўсимликни зарур бўлган намлик, иссиқлик, ёруғлик, тоза сув, макро ва микро озуқа элементлари билан таъминлаш сунъий равишда амалга оширилади. Натижада экинда фотосинтез жараёни фаоллашиб, жадал ўсиб-ривожланиши ва мўл ҳосил беришига эришилади.\nМутахассисларнинг қайд этишича, анъанавий иссиқхона шароитида бир туп помидор кўчати ўртача 3 килограмм ҳосил берса, гидропоника усули қўлланганда бу кўрсаткич 12 килограммгача етади. Бу гидропониканинг самарадорлиги оддий иссиқхоналарга қараганда 3-4 баробар юқори деганидир.\nҚарши туманидаги "Жаҳон Машҳур Висола" масъулияти чекланган жамияти ҳам гидропоника усулида қишлоқ хўжалиги маҳсулотлари етиштираётган субъектлардан бири саналади. Корхона таъсисчилари ўтган йили қиймати 1 миллион 350 минг АҚШ долларига тенг лойиҳани амалга ошириб, 2,5 гектар майдонда замонавий иссиқхонани қуриб битказишган эди. Туркия технологияси асосида барпо этилган мазкур "ёпиқ томорқа"да айни пайтда помидор ғарқ пишган.\n- Помидорнинг жаҳон бозорида жуда харидоргир "Пинк парадайз" навини экканмиз, - дейди жамият иш юритувчиси Муҳриддин Камолов. - Бу нав ўзининг серҳосиллиги ва етилган меваларининг чидамлилиги билан ажралиб туради. Иссиқхонани биринчи мавсум ишлатаётганимизга қарамай, ҳозирги кунда кунига ўртача 2 тоннадан ошириб ҳосил олаяпмиз. Бу ойига 60-70 тонна, мавсум давомида эса қарийб 400 тоннага яқин маҳсулот сотамиз, деганидир. Етиштирилган маҳсулотнинг 100 фоизи хорижга экспорт қилинмоқда.\nЭътиборли жиҳати, мазкур лойиҳанинг амалга оширилиши натижасида ҳудуддаги 40 нафар кишининг доимий иш билан бандлиги таъминланган. Уларнинг аксарияти ёшлар эканлиги янада аҳамиятлидир.


13:30 / 06.01.2020\n6 январга ўтар кечаси Калифорниядаги Беверли-Ҳиллз шаҳарчасида «Олтин глобус» мукофотини топшириш маросими бўлиб ўтди.\nМукофотнинг твиттердаги саҳифасида хабар қилинишича, британиялик режиссёр Сэм Мендеснинг «1917» номли фильми ўтган йилнинг энг яхши драматик фильми дея эътироф этилди. «1917» фильми Биринчи жаҳон уруши вақтида ўлимга олиб борадиган топшириқ олган икки аскар тақдири ҳақида ҳикоя қилади.\nУшбу номинация бўйича ғолиблик учун Ной Баумбахнинг «Никоҳ тарихи», Фернандо Феррейра Мейреллеснинг «Икки папа», Тодд Филлипснинг «Жокер» ва Мартин Скорсезенинг «Ирландиялик» фильмлари ҳам даъвогарлик қилганди.\nСэм Мендеснинг ўзи эса «Энг яхши режиссёр» сифатида тенгсиз дея топилган.\nСэм Мендес / Фото: Getty Images\nЎтган йилда катта машҳурликка эришган «Чернобил» телесериали «Энг яхши телесериал ва телефильм» номинациясида биринчи бўлди.\nРежиссёр Йоҳанн Ренкнинг «Чернобиль» сериалида 1986 йили Чернобиль АЭСда рўй берган авария воқеалари тасвирланган. Фильмда бош ролларни Эмили Уотсон, Стеллан Скарсгард ва Жаред Ҳаррис ижро этишган.\nБу йўналишда режиссёр Томас Каилнинг «Фосси/Вердон» (Сэм Рокуэлл ва Мишель Уильямс бош ролларни ижро этган), режиссёр Лиза Холоденконинг «Ҳайратланарли» (Unbelievable), режиссёр Жорж Клунининг «Ҳийла-22» (Catch-22) ҳамда режиссёр Кари Скогланднинг «Энг баланд овоз» (The Loudest Voice) мини-сериаллари ҳам биринчиликка даъво қилганди.\nСтеллан Скарсгорд иккинчи пландаги энг яхши эркак роли номинациясида ғолиб бўлди.\nРежиссёр Квентин Тарантинонинг «Бир куни... Ҳолливудда» (Once Upon a Time ...in Hollywood) фильми «Энг яхши комедия ёки мюзикл» номинацияси бўйича «Олтин глобус»ни қўлга киритди.\nКартинадаги воқеалар 1969 йилда Лос-Анжелесда Чарльз Мэнсон бандаси билан боғлиқ воқеалар фонида бўлиб ўтади. Асосий қаҳрамонлар - вестерн жанридаги фильмлар актёри Рик Далтон (Леонардо Ди Каприо) ва унинг дублёри Клифф Бут (Брэд Питт). Фильм биринчи марта Канн кинофестивалида тақдим этилганди.\nТарантинонинг фильмидан ташқари бу номинация ғолиблиги учун режиссёр Крэйг Брюэрнинг «Менинг исмим Долемайт» (Dolemite Is My Name), режиссёр Тайк Вайтитининг «Қуён Жожо» (Jojo Rabbit), режиссёр Райан Жонсоннинг «Пичоқларни олинг» (Knives Out) ҳамда режиссёр Декстер Флетчернинг «Рокетмен» (Rocketman) фильмлари курашганди.\nХоакин Феникс «Жокер» фильмидаги роли учун энг яхши драматик актёр сифатида «Олтин глобус» билан тақдирланди.\nБу мукофотга ундан ташқари Кристиан Бэйл («Форд Феррарига қарши»/Ford v Ferrari), Антонио Бандерас («Азоб ва шараф»/Dolor y gloria), Адам Драйвер («Никоҳ тарихи»/Marriage Story) ва Жонатан Прайс («Икки папа»/The Two Popes) даъвогар бўлганди.\nРене Зеллвегер эса режиссёр Руперт Гулданинг «Жуди» (Judy) фильмидаги роли учун энг яхши драматик актриса сифатида «Олтин глобус» мукофотига эга чиқди.\nЗеллвегердан ташқари бу номинация бўйича «Олтин глобус»га Скарлетт Йоханссон («Никоҳ тарихи»/Marriage Story), Шарлиз Терон («Можаро»/Bombshell), Синтия Эриво («Гарриет»/Harriet) ва Сирша Ронан («Кичик аёллар/Little Women) даъвогарлик қилишганди.\nКино бўйича лауреатлар\nЭнг яхши фильм (драма) — («1917»);\nЭнг яхши фильм (комедия ёки мюзикл) — («Бир куни...Ҳолливудда»/Once Upon a Time ...in Hollywood);\nЭнг яхши режиссёр — Сэм Мендес («1917»);\nДраматик фильмда энг яхши актриса— Рене Зеллвегер («Жуди»/Judy);\nДраматик фильмда энг яхши актёр — Хоакин Феникс («Жокер»/Joker);\nКомедия ёки мюзиклда энг яхши актриса — Аквафина («Видолашув»/The Farewell);\nКомедия ёки мюзиклда энг яхши актёр – Тэрон Эжертон («Рокетмен»/Rocketman);\nИккинчи пландаги энг яхши актриса — Лора Дерн («Никоҳ тарихи»//Marriage Story);\nИккинчи пландаги энг яхши актёр — Брэд Питт («Бир куни...Ҳолливудда»/Once Upon a Time ...in Hollywood);\nЭнг яхши сценарий — Квентин Тарантино («Бир куни...Ҳолливудда»/Once Upon a Time ...in Hollywood);\nЭнг яхши хориж фильми — («Паразитлар»/Parasite);\nЭнг яхши анимацион фильм — («Йўқолган ҳалқа»/Missing Link);\nФильмдаги энг яхши мусиқа — Хильдур Гуднадоттир («Жокер»/Joker);\nЭнг яхши оригинал қўшиқ — I'm Gonna Love Me Again («Рокетмен»/Rocketman).\nТелевидение соҳасидаги лауреатлар\nЭнг яхши сериал (драма) — («Ворислар»/The heirs);\nЭнг яхши сериал (комедия) — («Fleabag»);\nДраматик сериалдаги энг яхши актриса — Оливия Колман («Тож»/The Crown);\nДраматик сериалдаги энг яхши актёр — Брайан Кокс («Ворислар»/The heirs);\nКомедик сериалдаги энг яхши актриса — Фиби Уоллер-Бриж («Fleabag»);\nКомедик сериалдаги энг яхши актёр — Рами Юссеф («Рами»/Ramy);\nЭнг яхши телефильм ёки мини-сериал — («Чернобиль»/Chernobyl);\nТелефильм ёки мини-сериалдаги энг яхши актриса — Мишель Уильямс («Фосси/Вердон»/Fosse/Verdon);\nТелефильм ёки мини-сериалдаги энг яхши актёр — Рассел Кроу («Энг баланд овоз»/The Loudest Voice);\nТелефильм ёки мини-сериалда иккинчи пландаги энг яхши актриса — Патриша Аркетт («Муғомбирлик»/The Act);\nТелефильм ёки мини-сериалда иккинчи пландаги энг яхши актёр — Стеллан Скарсгард («Чернобиль»/Chernobyl).\nФаолиятидаги ютуқлари учун Сесил Блаунт ДеМилл номидаги «Олтин глобус» — Том Ҳэнкс.\nНоминантлар декабрь ойида эълон қилинган бўлиб, унда «Никоҳ ҳикояси» фильми 6та номинацияга киритилган эди. Ноа Баумбахнинг трагикомедияси якунда фақат битта йўналишда («Иккинчи пландаги энг яхши актриса») соврин соҳиби бўлди. «Ирландиялик» ва «Икки Папа» картиналари эса мос равишда 5 ва 4тадан йўналишда номинантлар қаторига киритилган бўлса-да, улардан ҳеч бирида эътироф этилгани йўқ.\nЭнг кўп мукофот олган фильм – «Голливудда кунлардан бир кун» бўлди. Бешта йўналишда ғолибликка даъвогарлар сирасига кирган комедик драма улардан учтасида энг яхши деб топилди.\n«Жокер», «1917» ва «Рокетмен» картиналари эса ўз ижодкорларига иккитадан номинацияда ғолиблик келтирди.\nМаълумот учун, «Олтин глобус» мукофоти бу йил 77-марта топширилди. Уни февраль ойида топшириладиган «Оскар» мукофотининг репитицияси деб ҳам аташади. Январда ғолиб чиққан номзодларнинг аксари февралдаги маросимда ҳам тақдирланишади.\n11:26 / 23.01.2022\nЧилангарликдан Чернобилгача. Ҳалокат ҳудудида бўлган ўзбекистонлик билан суҳбат\n22:59 / 12.05.2021\nЧернобил АЭСда бошланган ядровий реакциялар олимларни хавотирга солмоқда\n13:20 / 20.01.2020\nПродюсерлар гильдияси 2019 йилнинг энг яхши фильми ва сериалини аниқлади


ILO: Ўзбекистонга борган экспертларимиз тажрибасига ишонинг!\nЖеневада жойлашган Халқаро Меҳнат ташкилоти - ILO экспертлари Ўзбекистондаги пахта майдонини кезмоқдалар. Ташкилот вакилидан олинган маълумотга кўра, 8 гуруҳга бўлинган кузатувчилар республиканинг болалар мажбурий меҳнатига оид ҳисоботларда номи тилга олинган вилоятларига боришни режалаган.\nХалқаро Меҳнат ташкилоти — ХМТнинг 8 гуруҳга бўлинган экспертлари 23 сентябрдан бошлаб, Ўзбекистон пахта далаларини кезишни бошлади.\nБМТ қошидаги ижтимоий адолат ва меҳнат ҳуқуқлари масалалари билан шуғулланадиган тузилма миссиясининг Москвадаги бўлими матбуот вакили Ольга Богданованинг Озодликка айтишича, расмий мақоми "кузатувчи" сифатида қайд этилган экспертлар пахта мавсуми якунига қадар Ўзбекистонда бўладилар.\n- Бу ҳафтада улар ишни бошлагани аниқ. Улар "кузатувчилар" деб аталган. Бу 8 гуруҳ ёппасига эмас, баъзи вилоятларга боради ва турли регионлардаги пахта терими мавсумини кузатади. Ҳар бир гуруҳдаги экспертлари сони ва таркиби аниқланган ҳамда келишилган. Ҳар бир гуруҳда ХМТга қарашли Болалар меҳнатини тугатиш дастуридан кординатор бор. Шунингдек, маҳаллий расмий идоралар ва жамоат ташкилотларидан ҳам вакиллар гуруҳларга бириктирилган, - деди Ольга Богданова.\nХМТ вакилининг таъкидича, бу гуруҳларнинг пахта мавсумида тўплаган маълумотлари ва ҳисоботи миссия якунига етгач, ХМТ қошидаги махсус ҳайъатга топширилади.\n- Мен алоҳида таъкидлашни истар эдимки, бу мониторинг 2013 йилнинг июн ойида ўтган ХМТ сессиясида Ўзбекистонда болалар меҳнатидан мажбурий фойдаланиш ҳолатларига оид баҳс-мунозаралар натижаларига асосланиб ўтказилмоқда, - деди Ольга Богданова.\nХМТ йиғилишида болалар мажбурий меҳнатига қарши курашиб келаётган халқаро ташкилотлар ва ҳукуматлар ҳисоботлари муҳокама қилинган эди.\nХусусан, баъзи ҳисоботларда Ўзбекистоннинг бола меҳнатидан фойдаланилган ҳудудлари номи тилга олинган ва ҳисоботларга фото-видеоматериаллар ҳам илова қилинган эди.\nБогданова хоним ХМТ кузатувчилари айнан қайси ҳудудларга бориши ҳақида аниқ маълумот бермади.\n- Келинг, яхшиси мониторинг натижасини кутайлик ва натижалар билан яхшилаб танишайлик. Назаримда, бу ҳисоботда сизни қизиқтирган ҳамма саволларга жавоб бўлади, - дея умид билдирди ХМТ вакиласи.\nХМТ экспертлари пахтазорни кеза бошлагани ҳақидаги хабарлар Озодлик блоггерлари томонидан ҳам йўллана бошлади.\nЖумладан, Сирдарё вилоятида пахта тераётган теримчи-талаба "WhatsApp Пахтакор" блогига шундай битик юборди:\n"... Bmt Sirdaryoda kevoti Zam dekanimiz agar kebqolishsa xoxishimiz bilan keldik sharoitla yaxshodb etasanla db qattu tayinladila...", деб ёзди теримчи блоггер.\nУнинг айтишича, пахтазорда пахта тераётган талабалар билан фавқулодда учрашган декан муовини 24 сентябрь кечки соат 5 да халқаро экспертлар келиши ва шунга мувофиқ ётоқ жойларни ҳам тартибга келтириб қўйишни тайинлаган.\nАслида хорижлик экспертларни кутиб олишга тайёргарлик анча илгари бошланган ва бу ҳақда Озодликка ёзаётган блоггерлар, мабодо сўраб қолишса, пахта теримига ўз ихтиёри билан чиққанини айтиш тайинланганини ёзмоқда.\nОзодлик мухбирлари суриштируви натижасида айрим вилоятлардаги маҳаллий ҳокимиятлар вакиллари ҳам теримчилардан келаётган бу маълумотларни тасдиқлаган эди.\nШу боис, таркибига ўзбек расмийларини қўшган ва мониторинг шартларини Ўзбекистон ҳукумати билан аввалдан келишиб олган ХМТнинг Ўзбекистонга кутилган сафарини "қуруқ расмиятчилик" дея танқид қилаётганларга жавобан Ольга Богданова аниқ-тиниқ қилиб таъкидлади:\n- Ўйлайманки, бу ўринда бизнинг экспертларимиз, шу жумладан, гуруҳлардаги бошқа халқаро экспертларнинг бу борадаги тажрибасига ишонишимиз керак. ХМТда дунёнинг турли давлатларида йиғилган бой тажриба бор. Афсуски, бола меҳнатидан мажбурий фойдаланиш амалиёти дунёнинг аксар давлатларида бор. Бу халқаро жамоатчилик ҳал қилиш мажбуриятини зиммасига олган муаммолардан бири, - деди Ольга Богданова.\nХМТ вакилининг яна таъкидлашича, бола меҳнатидан мажбурий фойдаланиш муаммоси энг кўп кузатилаётган давлатларнинг аксарияти Осиё ва Тинч океани ҳавзасида жойлашган.\nҲозирга келиб дунёнинг аксар давлатлари, шу жумладан, Ўзбекистон ҳам 1999 йилда қабул қилинган 182-рақамли "Болалар мажбурий меҳнатининг энг оғир кўринишлари"га оид халқаро конвенцияни имзолаган.\nАна шу ҳужжатдаги мажбуриятлар доирасида дунё давлатларига ҳисоб беришга мажбур қолаётган Ўзбекистон ҳукумати пахта далаларида болаларнинг эксплуатация қилинишини йиллар давомида рад этиб келади.\nБунинг устига, мажбурий меҳнат юзасидан ўзи мониторинг олиб боришини иддао қилиб, ХМТ экспертларини ҳам Ўзбекистонга киритмаётган эди.\nАммо, хорижлик экспертлар мамлакат пахтазорларини кеза бошлаган 2013 йилги пахта йиғим-терими мавсумининг илк ҳафтасидаёқ уч киши пахта даласида нобуд бўлди.


Коронавирус аниқланган ўзбекистонлик аёл шифокор бўлган - Darakchi\nКоронавирус аниқланган ўзбекистонлик аёл шифокор бўлган\nЖАМИЯТ 15.03.2020, 16:52\nЎзбекистонда коронавирус ташхиси қўйилган илк бемор аёл киши, олий тоифали шифокор эканлиги айтилмоқда. У 11 март куни «Париж-Тошкент» рейсида учган.\nМанбалар хабар беришича, у билан бирга учган 48 йўловчи ҳамда экипажнинг 9 аъзоси айни вақтда тиббий кузатувга олинган. Йўловчиларнинг 24 нафари транзит йўловчилар бўлган, жумладан, Франциянинг 4 нафар, Италия ва Бразилиянинг бир нафардан фуқароси ушбу рейсда учган.\nҚайд этилишича, бемор аёл билан мулоқотда бўлган тўққиз нафар оила аъзоси дарҳол изоляцияга олинган. Ундан ташқари, шу рейсда келиб, Ўзбекистонда қолган йўловчиларнинг бари аниқланиб, улар ҳам изоляцияга олинган. «Умумий 150 киши карантинда сақланмоқда», — дея маълум қилинди брифингда.\nАндижонда тиббий кузатувда бўлган 281 нафар фуқарода вирус аниқланмади\nАндижонда тиббий кузатувда – карантинда бўлган 281 нафар Андижонлик фуқароларга оиласи бағрига қайтдилар, уларда вирус аниқланмади.Андижон вилоятининг 4 та шифо масканида 14 кунлик кузатувда бўлган...\nХушхабар: Яна 19 нафар бемор соғайди\nКоронавирус пандемияси туфайли дунё мамлакатлари бошига тушган синов юртимизни ҳам четлаб ўтмади. Шундай вазиятда аҳолининг қийинчиликларни бирдамлик билан енгишга ҳаракат қилишаётгани эътиборга молик. Айниқса, ушбу...\n2020 йил 11 апрель соат 09:00 ҳолатига кўра, Жиззах вилоятида коронавирус инфекцияси қайд этилганлар сони 3 нафарни ташкил қилмоқда. Беморларнинг аҳволи барқарор, қониқарли ҳолатда, деб...\nССВ Ўзбекистондаги ҳолат бўйича аниқ сатистикани ҳавола этди.Коронавирус инфекциясига чалинган беморларнинг 212 нафари эркак, 292 нафари аёллардир.Беморларнинг ёши:0-9 ёшгача – 20 нафар (4%);10-19 ёшгача –...


Диёрбек Ўрозбоев: “Ғалабамни Ўзбекистоннинг 25 йиллик тўйига бағишлайман”\nОғирлик вазни 60 кг.гача бўлган полвонлар беллашувида татамига тушган истеъдодли спортчимиз Австралия, Швейцария, Бразилия ҳамда Грузия терма жамоаси аъзоларини мағлуб этиб, бронза медали совриндори бўлди.\n“Биринчилардан бўлиб баҳсларга киришиш жуда ҳам масъулиятли. Мен бунга ҳам жисмонан, ҳам руҳан тайёр эдим. Биз спортчиларга Давлатимиз ва хукуматимиз томонидан қаратилаётган алоҳида эътибор ўз сўзини айтмоқда. Одатда спортчилар мана шундай ғалабаларни бирор-бир сана ёхуд яқинларидан бирига бағишлайдилар. Мен Олимпия ўйинларидаги биринчи медалимни Давлатимиз мустақиллигининг 25 йиллигига бағишлайман. Халқимиз, Президентимиз ишончларини оқлаганлигимдан хурсандман. Фурсатдан фойдаланиб мени доимо қўллаб-қувватлаб турадиган оиламга, устозларимга ҳам ўз миннатдорчилигимни билдирмоқчиман. Бу барчамизнинг ютуғимиздир”, - дейди Диёрбек Ўрозбоев.\nДзюдо Ўзбекистон Диёрбек Ўрозбоев


ЭЛЕКТОРАТ МУРОЖААТЛАРИ - Ўзбекистон овози газетаси\nжиддий эътибор билан ўрганилиши керак\nИжтимоий муаммоларни ҳал этиш, одамлар билан елкама-елка туриш, уларни рози қилиш бугун кун тартибидан ўрин олган энг муҳим масалалардан бири. Фуқароларни нима ўйлантираяпти, улар кўпроқ нимага эҳтиёж сезаяпти? Ушбу саволларга жавоб топиш учун аҳоли билан мулоқот қилиш, уларни тинглашимиз зарур.\nАйтиш керакки, партиямиз тизимида ушбу йўналишда муайян тажриба тўпланган. Электорат вакилларига ҳуқуқий маслаҳат беришда, уларнинг манфаатларини ҳимоя қилишда партия кенгашлари қошида фаолият кўрсатаётган Жамоатчилик қабулхоналари муҳим аҳамиятга эга бўлмоқда. Муаммоларни аниқлаш ва ҳал этишга партия бошланғич ташкилотлари, вилоят, туман ҳамда шаҳар кенгашлари, партия гуруҳлари эътибори кучайгани электорат ишончини қозонишнинг асосий омилларидан бирига айланди.\nҲар бир мурожаат партия фаоллари ва депутатлар томонидан пухта ўрганилиб, уларнинг аксарияти тегишли идора ва ташкилотлар ёрдамида ҳал этилди, қолганларига юридик маслаҳатлар берилди. Биргина жорий йилнинг ўтган беш ойи давомидаги Жамоатчилик қабулхоналари фаолиятига назар ташласак, бунга яна бир бор амин бўламиз.\nЎзбекистон ХДП Бухоро вилоят кенгаши қошидаги Жамоатчилик қабулхонасига январь-май ойларида 350 га яқин мурожаат тушди. Уларнинг катта қисми коммунал хизмат, ўз ишини йўлга қўйиш, ишга жойлашиш, соғлиғини тиклаш, ер ажратиш масалалари билан боғлиқ бўлмоқда. Мурожаатларни ўрганишга малакали ҳуқуқшунослар ҳам жалб этилмоқда. Шу пайтга қадар мурожаатларнинг 93 фоизи ижобий ҳал этилди.\nЖамоатчилик қабулхоналарига тушган мурожаатлар таҳлили вилоятимизда қайси йўналишларда муаммолар борлиги, нималарга кўпроқ эътибор қаратиш лозимлигини кўрсатиб турибди. Масалан, коммунал соҳа бўйича энг кўп мурожаат Когон ва Ромитан туманларидаги фуқаролар томонидан тушган. Ижтимоий масалалар ва соғлиқни сақлаш соҳасида эса Ғиждувон туманидан кўп мурожаат бўлган. Айни кунда маҳаллий Кенгашлардаги партия гуруҳларимиз ушбу таҳлил асосида доимий комиссия ва сессиялар муҳокамасига масала киритиш бўйича иш олиб бормоқда.\nҚоровулбозор тумани Геологлар кўчаси, 87-уйда яшовчи Шамил Хисаметдинов касаллиги сабабли дори-дармонлар ва тиббий кўрикка моддий ёрдам сўраб мурожаат қилди. Туман партия кенгаши ва депутатларимиз кўмагида туман поликлиникаси имкониятлари орқали масала ижобий ҳал этилди.\nШофиркон туманидан Зафар Ражабов ишга киришда ёрдам сўраб келди. Туман партия кенгаши раиси Баҳром Неъматов ва депутатларимиз кўмагида у туман қурилиш ва сервис касб-ҳунар коллежига ишга жойлаштирилди. Бундай мисолларни кўплаб келтириш мумкин. Энг муҳими, кўмакка муҳтож инсонларга қўлимиздан келганча ёрдам беряпмиз. Уларнинг оғири енгил бўлмоқда.\nЯна бир масала. Вилоятимизнинг чекка ҳудудларида ўтказилаётган давра суҳбати ва ўқув-семинарлар доирасида кўчма Жамоатчилик қабулхоналари ташкил этишга жиддий эътибор қаратаяпмиз. Шу боис мазкур ҳудудларда истиқомат қилаётган аҳолининг партиямиз фаолиятига қизиқиши ва ишончи ортиб бораяпти. Аслида ҳам ҳар бир партия ташкилоти унга ишонган, қўллаб-қувватлаган кишилар манфаатини ҳимоя қилишни, уларни ўйлантираётган масалаларни ҳал этишни нафақат ўз вазифаси, балки бурчи, деб билиши керак.\nМурожаатлар билан ишлашда камчиликларимиз ҳам йўқ эмас. Масалан, айрим депутатлар мурожаатларни ечишда сусткашлик, журъатсизлик қилмоқда. Айрим ҳудудларда мурожаатларни ўрганишда депутатлар ва партия ташкилотларининг ҳамкорлиги яхши йўлга қўйилмаган.\nХўш, бунинг сабаби нимада? Туман ва шаҳар партия кенгашлари раислари ва депутатлар лоқайдлиги, ўз ишига масъулиятсизлиги оқибатида бу ҳолат юзага келган. Ҳар бир туман ва шаҳар партия кенгашлари раислари, депутатлар Жамоатчилик қабулхоналари фаолиятининг партия ҳаётидаги ўрни, электорат манфаатини ҳимоя қилишдаги аҳамиятини етарли даражада тушуниб етиб, ўз ишини ижобий томонга ўзгартириши талаб этилади.\nЖамоатчилик қабулхоналари фаолиятини янада жонлантириш, жойларда кўчма қабулхоналар ташкил этиш, ҳудудлардаги ижтимоий-иқтисодий муаммоларни ўрганиш ва ҳал этишда партия гуруҳларининг фаоллиги, талабчанлиги ошиши зарур. Партия кенгашлари раислари «бу мурожаат депутатга тушган, уни ҳал этишга ўзи масъул», деган нотўғри фикрдан воз кечиши керак.\nШунингдек, депутатлик сўрови имкониятидан фойдаланиш, бунда мутасадди ташкилот раҳбарларининг масъулиятини ошириш чораларини кўришимиз лозим.\nХулоса шуки, қатъият ва талабчанлик билан ишласак, жойлардаги муаммолар ҳал бўлади, одамларга фойдамиз тегади.\nЎзХДП Бухоро вилоят кенгаши раиси вазифасини бажарувчи.


Ўзбекистон Соғлиқни сақлаш вазирлиги ташаббуси билан навбатдаги тиббий-ижтимоий акция бошланди\n19:29 / 15.08.2016\nЎзбекистон Соғлиқни сақлаш вазирлиги ташаббуси билан «Ҳеч ким меҳр ва эътибордан четда қолмасин» шиори остида навбатдаги тиббий-ижтимоий акция бошланди. Бу ҳақда ЎзА хабар бермоқда.\nМиробод туманидаги 3-оилавий поликлиникада 160 дан кўпроқ бемор тиббий кўрикдан ўтказилди.\nАкцияда алоҳида тиббий кўмакка муҳтож аҳоли қатламини тўлиқ қамраб олишга жиддий эътибор қаратилмоқда. Хусусан, тиббиёт муассасаларига чиқиш имконияти бўлмаган фахрийлар, беморларнинг уйларига бориб тиббий кўрикдан ўтказиш ва соғломлаштириш чоралари кўрилмоқда. Миробод туманидаги Истиқлол маҳалласида яшовчи Раҳима ая Қаҳҳорова хонадонида ана шундай кўрик ташкил этилди.\nЎзбекистон Соғлиқни сақлаш вазирлигининг маълумотига кўра, ушбу соғломлаштириш ҳафталиги мобайнида аниқланган юқори технологияли текшириш ва даволанишга муҳтож беморлар учун август ойининг учинчи ўн кунлигида яна бир муҳим лойиҳа амалга оширилади. Яъни пойтахтимиздаги ихтисослаштирилган илмий-амалий тиббиёт марказлари, илмий-тадқиқот институтлари, етакчи клиникалар ва уларнинг ҳудудий филиалларида «Очиқ эшиклар куни» ўтказилади. Шу куни махсус йўлланма билан ушбу тиббиёт муассасаларига келган беморлар бепул тиббий текширувдан ўтказилиб, даволанади.


Европа кучли бешлик чемпионатларида жамоалар орасидаги тафовутнинг катта эмаслиги ва ҳар бир ўйиндан интрига кутиш мумкинлиги боис мана шу мақомга эришгани бор гап. Лекин амалда барибир ҳар бир лиганинг ўз грандлари, гегемонлари бор. Жорий мавсум қолганларидан катта фарқ қилмоқда ва бир қатор катта жамоалар ўзларига ўхшамаяпти. Уларнинг пастлашини мавсум аввалидан, трансфер ойнаси давомида амалга оширган сиёсатидан ҳам билиб олиш мумкиндек эди. Лекин барибир бу қадар катта тезлик билан пастга шўнғишлари кутилмаган эди. Қуйида топ-5 чемпионатларда энг муваффақиятсиз старт амалга оширган 5 та грандга тўхталиб ўтамиз.\n«Ювентус» – 12-ўрин\nРоналдудек футболчини ўз таркибига қўшиб олиш нақадар ажойиб бўлмасин, ўзига яраша бадали ҳам бор. Бу худди тумовга қарши кучли антибиотик билан курашишни эслатади. Сиз дарҳол муаммодан қутуласиз. Лекин бу орқали иммунитетингиз кучсизланади. Турин клуби 3 йил давомида Криштиану билан ЕЧЛдаги омадсизликларига барҳам бермоқчи бўлди. Лекин натижалар аксинча пастга қараб кетди. Сабаби, клуб барчасини Роналдудан кутгандек бўлди. Португалиялик юлдуз уч мавсум давомида уч хил мураббий қўл остида ўйнади ва ҳеч бирида улкан муваффақиятга эриша олмади. Устига-устак ўтган мавсум «кекса сеньора» А Серия чемпионлигидан ҳам четда қолиб кетди. Бундай вазиятда ёши 36 га қараб кетиб қолган Роналдуга бу қадар катта маош тўлашдан «Юве» раҳбарияти наф кўрмади ва Криштианунинг ўзи ҳам кетишни хоҳлаб қолди.\nИкки орада «Ювентус»га жабр бўлди. Клуб яна Аллегрини бош мураббийликка қайтарди ва 2 йил олдин тарк этган йўлига қайтишга мажбур бўлмоқда. Янгича услуб «Альянц стэдиум» эгаларига аввалги натижаларни ҳам бера олмади. «Ювентус» сўнгги йилларда бир қатор ёш иқтидор эгаларини жамоага қўшиб олди ва таркибни кескин ёшартирди. Тез орада клуб етакчиларидан бири Пауло Дибала янгиланган шартномага қўл қўйиши керак. Унинг атрофида тўпланган Кьеза, Кулусевски, Кен, Локателли, Рабьо ва Де Лигт сингари ёш футболчилар келгусида яхши жамоага айланиши мумкин. Лекин ҳозирча жамоа А Серияда 12-ўринда бормоқда.\nДастлабки 4 та турда ғалаба қозона олмаган Турин клуби сўнгги баҳсда «Специя»ни аранг енгди. Кўрамиз, ушбу ғалаба муваффақиятли йўлнинг бошланишими ёки йўқ?!\n«Барселона» – 7-ўрин\nКаталонияликлар узоқ йиллар давомида Испания гранди сифатида эътироф этиб келинишига қарамай, уларнинг ҳақиқий дунё гранди сифатидаги даври ушбу асрга тааллуқли. Яна ҳам аниқ айтадиган бўлсак, Лео Мессининг клубда фаолиятини бошлаган давридан эътиборан «кўк-анорранглилар» том маънода гигант клубга айланишди. Ҳа, дастлабки даврларда бу ерда Роналдиньо эффекти каттароқ роль ўйнаган. Бразилиялик юлдуз кетганидан сўнг ҳам барселоналиклар ривожланишда, кетма-кет титулларни ютишда давом этди. Сўнгги 18 та Ла Лига мавсумининг 10 таси «Барса»нинг чемпионлиги билан тугагани ҳам Месси бор даврда «блаугранас» Испанияда ҳукмронлик қилганидан дарак беради. Бу йиллар мобайнида барселоналиклар 4 маротаба УЕФА Чемпионлар Лигасини ютишди, 2 марта требл қайд этишди. Тики-така ҳақиқий маънода маромига етказиб ижро этилди.\nБугун эса ўша йиллар мобайнида сингдирилган, қадр топган услуб «Барселона»нинг янги таркиби билан йўққа чиқмоқда. Жамоа марказий ҳужумга Люк де Йонгни олиб келиб, фақат унга ҳаводан тўп узатиб гол уришга ҳаракат қилаётгандек. 6 та турда 9 очко тўплаб, 7-ўринда бораётган «Барселона» бу қадар катта танқидлар остида қолиши фақат натижа билан боғлиқ эмас. Сабаби «Реал» жуда кўплаб мавсумларни мана шундай паст натижалар билан бошласа ҳам, бу қадар жиддий айбловларга дуч келмасди. Мухлислар ва журналистлар Кумандан норози. Сабаби, у клуб қадриятларини йўққа чиқараётгандек, натижага эришиш мақсадида «Камп Ноу» севган услубни четга суриб қўяётгандек. Муваффақиятсизликлардан сўнг жамоанинг жароҳатланган футболчиларини рўкач қилмоқда. Кўрамиз, Педри, Альба, Фати, Агуэро каби кучли футболчилар қайтгач, «Барселона»нинг ўйинига мазмун қайтармикан?!\n«Арсенал» – 13-ўрин\n4-ўринни олишдан зерикиб, Венгерни узоқ йиллик кампаниялар орқали кетказишга эришган «Арсенал» мухлислари энди Европа Лигасида ҳам ўйнай олишмаяпти. Уларнинг муваффақиятсизлиги кеча ёки бир неча ҳафта аввал юз бериб қолган ҳолат эмас. 2007 йилдан эътиборан «Арсенал» акцияларини сотиб ола бошлаган Стэн Кронке йиллар мобайнида клубнинг бошқа эгаларидан улушларни сотиб олиб, якунда клубнинг асосий эгасига айланиб олди. Эътибор беринг, «тўпчилар» секин-аста УЕФА майдонларида фаворит мақомидан пастга туша бошлаган пайти америкалик миллиардернинг клубни эгаллаб бориши билан параллел кетган. Тан олиш керакки, океанорти вакиллари футболга ашаддий мухлис бўлганда ҳам, европаликлар сингари унга жон куйдира олишмайди. Кронке ҳам Лондон клубидан ташқари бошқа бир қатор спорт турларида турли клублар эгаси ҳисобланади. Ўз ранчосига эга «ковбой» футболга чин кўнгилдан мухлис эканлиги ва «канонирлар»ни кучайтиришни ўзининг бош мақсадига айлантиришига ишониш қийин.\nКлуб жорий мавсум аввалида дастлабки 3 та турни бой берди ва 66 йил ичида биринчи марта Англия юқори дивизиони стартидаги 3 та ўйинни юта олмади. Сўнгги 2 та турда Артета шогирдлари минимал ҳисобдаги ғалабалари билан турнир жадвалидаги ҳолатни яхшилашга муваффақ бўлишди. Бироқ 26 сентябрь кунги «Тоттенҳэм»га қарши ўйин жамоанинг асл кучини кўрсатиб бериши мумкин.\n«Лейпциг» – 12-ўрин\nЛигалар кесимида кучсизланган гигантлар хусусида гапирар эканмиз, бу рўйхатга Бундеслигадан «Лейпциг»ни қўшишга қарор қилдик. Ҳа, жамоанинг мавсум аввалидаги тақвими яхшигина оғир эди. «Бавария»га қарши беллашувдаги йирик мағлубиятни нисбатан оддий қабул қилишимиз мумкин. «Майнц», «Вольфсбург»га бой берилган ўйинлар ва «Кёльн»нинг енга олмаганликлари ҳақида эса бундай дея олмаймиз.\nАввало, жамоани тарк этган етакчи фигуралар бунга катта сабаб. Бош мураббий Юлиан Нагельсманн клубда катта ўрин тутарди. У энди мюнхенликларни бошқармоқда. Жамоа сардори Марсель Забицер ва етакчи марказий ҳимоячи Дайо Упамекано ҳам «Бавария»га йўл олди. Натижа? 12-ўрин!\nҲа, «Лейпциг» асосан иқтидорларни ривожлантириш ва уларни гранд жамоаларга сотишдан даромад қилишни кўзлаб тузилгандир. Лекин сўнгги пайтларда уларда амбициялар етарлича ўзгарди. Бу каби муваффақиятсиз ўйинлар сериясидан чиқиб кетиш учун уларга яна бир қатор янги иқтидорлар керак. Мутахассислар таъкидлаганидек, клубда яхлит тизим ишласа, бу ҳолат ўткинчи бўлиши керак. Қолганини вақт кўрсатаверади.\n«Лилль» – 14-ўрин\nФранцуз клубига 2011 йилги чемпионлик мавсумидан сўнг бўлиб ўтган воқеалар дарс бўлмагани кўриниб турибди. Ўшанда мавсум чемпионига айланган жамоа бирин-кетин Эден Азар, Люка Динь, Димитри Пайет каби кучли футболчилар, мураббий Руди Гарсияни қўйиб юборади ва натижалари пастлаб кетади.\nЎтган мавсум Кристофер Галтье жамоани яна Франция тахтига қайтарди. Лекин чемпионга айланган мураббий мавсум тугаши билан жамоани тарк этди ва «Ницца» постини эгаллади. Майк Меньян «Милан»га кўчиб ўтиб, Жанлуижи Доннарумманинг ўрнини эгаллади. Яримҳимоя чизиғи асосий футболчиларидан бири ҳисобланган Бубакари Сумаре эса «Лестер» таркибига бориб қўшилди.\nМавсум аввалида «Лилль» собиқ мураббийи Галтье бошқараётган «Ницца»дан 0:4 ҳисобидаги мағлубиятни қабул қилиб олди. Ёзги трансферлар ойнаси вақтида даҳшатли даражада кучайишга эришган «ПСЖ»нинг мавсум аввалидаги тушунарсиз ўйинлари ҳам асосий рақобатчи «Лилль»никидан мазмунлироқ чиқаётгандек. Балки, ушбу клуб мухлислари жамоани энг юқори ўринларда кўриш учун яна 10 йил кутишига тўғри келар.


«Кечаю кундуз” деб ёзишади, бироқ тунда киролмайсиз | NORMA.UZ\n«Кечаю кундуз” деб ёзишади, бироқ тунда киролмайсиз\n? Дорихона лавҳасида хоч шаклида унинг кечаю кундуз ишлашини кўрсатувчи “24” рақами тасвирланган. Бироқ дорихона 8 дан 22 гача ишлайди. Бунда истеъмолчилар ҳуқуқлари бузилмаганми ва бу нотўғри ахборот ҳисобланмайдими?\nБу бевосита “Истеъмолчиларнинг ҳуқуқларини ҳимоя қилиш тўғрисида”ги Қонуннинг1 бузилиши ҳисобланади. Истеъмолчилар товар (иш, хизмат) ҳақида тўғри ва тўлиқ маълумот олиш ҳуқуқига эга.\nҚонуннинг 5-моддасига мувофиқ сотувчи (ижрочи) ўз ташкилотининг фирма номи, унинг жойлашган (юридик) манзили ва иш тартибини истеъмолчига маълум қилиши шарт. Бундай маълумот лавҳада акс эттирилиши лозим.\nШундай қилиб, сотувчининг (ижрочининг) иш тартиби истеъмолчиларга маълум қилиниши ва ўрнатилган лавҳага мос келиши керак.\nМазкур норманинг бузилиши маъмурий жавобгарликка сабаб бўлади.\nИстеъмолчиларга товарлар (ишлар, хизматлар) тўғрисида ахборот тақдим этмаганлик ёки била туриб нотўғри маълумотлар тақдим этганлик учун мансабдор шахслар маъмурий жавобгарликка тортилади (“Истеъмолчиларнинг ҳуқуқларини ҳимоя қилиш тўғрисида” Қонуннинг 27-моддаси). Маъмурий жавобгарлик тўғрисидаги кодексга мувофиқ мазкур ҳуқуқбузарлик учун мансабдор шахсларга 5 дан 10 ЭКИҲгача жарима солиш кўзда тутилган.


Кегайли туманида “Обод қишлоқ” дастури асосида 20 кунда бир хонадон таъмирланди- Kruz.uz\nКегайли туманида “Обод қишлоқ” дастури асосида 20 кунда бир хонадон таъмирланди\n00:56, 07.06.2018 1727 0 Кегайли тумани\nЎзбекистон Республикаси Президентининг 2018 йил 29 мартдаги “Обод қишлоқ” дастури тўғрисидаги фармон талаблари ижросига мувофиқ Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси ҳамда унинг шаҳар, туман жамиятлари ҳисобидан Республикада битта хонадонда беғараз капитал таъмирлаш ишлари режалаштирилган эди.\nРежага биноан, республика ҳудудидан кам таъминланган, бақувчисини йўқотган хонадонлар бўйича ўрганиш ишлари олиб борилди. Натижада Кегайли туманидаги “Абад макан” маҳалла фуқаролар йиғидаги боқувчисини йўқотган ва ёлғиз ўзи икки фарзандини тарбиялаётган Халмуротова Перихан хонадонида таъмирлаш ишлари олиб борилди.\n20 кун давомида мазкур ишар уюшқоқлик билан бажариди ва 5 июнь куни у ўз эгасига тантанали тарзда топширилди. Тадбирга Ўзбекистон истеъмолчилар ҳуқуқларини ҳимоя қилиш жамиятлари Федерацияси раиси Ж.Саримсоқов ва Федерация раиси ўринбосари Н.Юсупов, Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси раиси А.Урумбаев, Маҳалла фуқаролар йиғинидан вакиллар, кенг жамотчилик вакиллари ва оммавий ахборот воситлари вакиллари иштирок этишди.\nТадбир давомида Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси раиси Ахмет Урумбаев нутқ сўзлаб, у ўз марузасида қилинган ишлар ва келгусидаги режаларга алоҳида тўхталиб ўтди.\n“Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси ва унинг шаҳар туман жамиятлари ҳисобидан таъмирлаш ишларига жами 20 миллион сўмдан ортиқ сарфланди ҳамда уйда тўлиқ таъмирлаш ишлари олиб борилди. Жараёнда уйнинг том қисми шиферланди, иккита хона полланиб, паталок қоқилди. Энг асосийси, уйнинг сув билан боғлиқ муаммоси бартараф қилинди. Яъни уй ичкарисига сув тортилди.” – дейди Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси раиси Ахмет Урумбаев.\nҚурилиш ишлари натижасида таъмирланган уй эндиликда туманнинг кўркига кўрк қўшувчи хонадонларнинг бири. Унда бугунги кун талабларига тўлиқ жавоб бера оладиган шароитлар яратилган.\n“Абад макан” маҳалла фуқаролар йиғинида 632 та хўжалик, 780 оила мавжуд. Уларда 3697 та аҳоли вакили истиқомат қилади. Улар орасида 51 та ижтимоий ёрдама мухтож, кам таъминланган оилалар мавжуд бўлса, уларнинг бири Перихан Халмуратованинг хонадонидир. “Обод қишлоқ” дастурига мувофиқ бир қатор ишлар амалга оширилганидан хурсандмиз. Албатта бундай эзгу ишлар изчил давом эттирилади деган умитдамиз”− дейди “Абад макан” маҳалла фуқаролар йиғини раиси Қалыбаев Қуванишбай.\n“2015 йилда турмуш ўртоғим вафот этганида фарзандларим кичкина ва доимий иш жойим бўлмагани сабабли жуда қиналиб қолдик.” – дейди Перихан Халмуратова. Қорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси ва унинг шаҳар, туман жамиятлари томонидан уйимиз таъмирлаб берилишини эшитганимда аввалига ишонмадим. Орадан мана 20 кун ўтар ўтмас қилинган ишларни кўриб, ҳозирда ўз кўзимга ишонмаябман. Бунинг учун албатта Федерация ва унинг мутахассисларидан чексиз миннатдорман.\nМазкур таъмирлаш ишлари Ўзбекистон истеъмолилар ҳуқуқларини ҳимоя қилиш жамиятлари Федерацияси ва унинг ҳудуди бирлашмалари томонидан режалаштирилган ишларнинг биридир. Аммо улар бу билан чекланиб қолмоқчи эмас. Энди олдинда “Ижтимой кўмак” лойихасига старт берилиш арафасида\nҚорақалпоғистон Республикаси истеъмолчилар ҳуқуқларини ҳимоя қилиш жамиятлари Федерацияси “Матбуот ва ахборот ” сектори бошлиғи


Ингушетия Сурияга тонналаб инсонпарварлик ёрдами жўнатди\nПайшанба, 04 Январ 2018 11:15\nКуни кеча Сурияга навбатдаги инсонпарварлик ёрдамини олиб кетган ингушетиялик делегация ватанига эсон-омон қайтиб келди.\nБу ҳақида Ингушетия раҳбари Юнусбек Евкуровга Магасда Ингуш Республикаси раҳбари маслаҳатчисининг ёрдамчиси Муҳожир Евлоев ахборот берди.\n25 тоннадан ортиқ инсонпарварлик ёрдами Сурия Араб республикаси аҳолисига катта юк автомобилларида етказиб берилди. Ингушетия делегацияси Сурияга дори-дармон, мактаб ва ётоқ анжомлари олиб борди, деб ёзади ingushetia.ru.\n«Ушбу ёрдамни жўнатганимиз сабаби шуки, ингуш халқи сурияликлар бошига қандай синов тушгани ва улар қай аҳволда эканини ўз тажрибасидан яхши билади. Бизнинг ўлка ҳам оғир пайтларда инсонпарварлик ёрдами олган. Муҳими, Сурияда яшовчилар биродарларининг ёрдами ва мададини ҳис қилсинлар», – таъкидлади Евкуров.\n«Биз Дамашқда, Суриянинг бошқа қатор аҳоли пунктларида бўлдик, Ингушетиядан борган ва тинчликпарварлик фаолияти билан шуғулланаётган ҳарбий батальонлар билан учрашдик. Аскарларимиз ўз вазифаларини сидқидилдан адо этмоқдалар», – деди Евлоев.\nАнқарада дипломатлар учун исломий осори-атиқалар кўргазмаси\nУшбу бўлимдаги бошқа мақолалар: « Депутат мусулмонларни ҳақорат қилгани учун жавоб берди Асад исроиллик журналист билан учрашгани учун ахборот вазирини бўшатиб юборди »


Сўнгги 10-15 йиллар мобайнида маълумотларни юқори технологиялари ривожланиши маълумотларни сақлаш борасида ҳам ижобий натижаларни бермоқда. Дастлабки вақтларда 64, 256, 512 Мб каби флеш хотиралар катта миқдорни англатган бўлса, бугунги кунда бу рақамларнинг ортидан келувчи ҳарфлар бирикмаси Гб, Тбларга ўзгарган. Аммо шундай ҳолатлар учрайдики, ичида сиз учун жуда муҳим ахборот сақланаётган USB-хотира ишламай қолади ёки хато пайдо бўлади. Қуйида шундай вазиятда нима қилиш кераклиги борасида Lifehacker маслаҳат беради.\n1. Дастлаб компьютердаги камчилик ёки нуқсон мавжуд эмаслигини аниқлаш мақсадида оддий ҳаракатлардан бошланг. Қурилмани бошқа USB-тирқиш орқали уланг. Ёрдам бермади — компьютерни қайта ишга туширинг.\n2. Агар тизим флешка уланганига умуман жавоб бермаётган бўлса, компьютер USB-қурилмани кўриши учун нима қилиш кераклигини ўрганинг.\n3. Ахборот сақловчида унинг аниқ ишлашига халақит қиладиган дастур йўқлигига ишонч ҳосил қилиш учун вирусга қарши дастур воситасида текшириб кўринг.\nКейинги йўриқномаларга риоя қилган ҳолда сиз флеш-хотиранинг ишлаш хусусиятини тиклай оласиз,ундаги ахборотларни эмас. Агар USB-қурилмада зарур маълумотлар бўлмаса, қўрқмасдан давом этишингиз мумкин.\nАкс ҳолда, дастлаб махсусдастурлар ёрдамида маълумотларни тиклашга уриниб кўринг. Шундан сўнг, қурилмани таъмирлаш мақсадида қуйидаги ишларни бажаринг.\n4. USB-қурилмани тўғри форматланг.\n5. флешкани таъмирлаш учун ишлаб чиқрувчининг махсус дастуридан фойдаланинг. Transcend, PQI, ADATA ва бошқа USB-хотира ишлаб чиқарувчиларида шундай утилитилар бор. Сиз бунинг учун ишлаб чиқарувчи расмий сайтига кириб, керакли ДТни юклаб оласиз ва йўриқнома бўйича иш тутасиз.\n6. Агар ишлаб чиқарувчи ёрдамчи ДТ тақдим этмаса ёки ДТ ёрдам бермаса, флеш-хотирани таъмирлайдиган бошқа ДТлардан фойдаланинг. Албатта, macOS учун бундай утилити топшиингиз даргумон, бу фақат Windows фойдаланувчилари учун.\nБироқ бу усул хотира қурилмасига ёрдам бериши ёки зарар етказиши ҳам мумкин. Ишончингиз омил бўлмаса, таваккал қилманг. Бу усулнинг мазмуни қуйидагича: флеш-хотирангиздаги VID ва PID кўрсаткичларини билиб оласиз, улар бўйича флешкага мос тушувчи дастурни топасиз ва уни хотирани тиклашда қўллайсиз.\nVID ва PID ни аниқлаш учун хотира қурилмани компьютерга улаб, ChipGenius дастурини ўрнатинг ва уни ишга туширинг. Дастур ойнасида хотира номига тугмачани боссангиз, керакли кўрсаткичлар экранда пайдо бўлади.\nVID ва PID бўйича мос утилитини топиш учун уларнинг рақамларидан нусха олиб, FlashBoot.ru сайтига жойланг ва Search тугмасини босинг. Агар флешкангиз ҳақидаги маълумот каталогда бўлса, флешкани таъмирлаш учун утилини юклаб олиш ҳаволаси пайдо бўлади.\nАгар сайт ҳавола ўрнига утилити номини тақдим этса, уни ушбу сайтдаги ёки Google қидирув хизматидан фойдаланган ҳолда топа оласиз.\n7. Мабодо юқоридагилардан ҳеч бири мушкулингизни осон қилишга ёрдам бермаса ва хотира қурилмаси бошқа компьютерда ишлашдан бош тортса, уни кафолат муддати даврида қайтариб беришга ҳаракат қилинг ёки сервис марказига мурожаат қилинг.\nОқ уйни таъмирлашда қандай ишлар бажарилди ва бунга қанча маблағ сарфланди?\n20:08 / 26.08.2017


Италия кубоги. 1/2 финал. Бугун "Ювентус" ўз майдонида "Милан"ни қабул қилади (анонс) / CHAMPIONAT.asia\n09:01Кике Сетьен: "Барселона" менга ҳали тўламади" 1 08:37Пакета Ла Лигадан тушиб кетишга асосий даъвогарлардан бири бўлган "Уэска"га бош мураббий бўлди 0 08:15Роналду "Реал" президенти Перес билан учрашув ўтказди 6 07:55ЛаЛига. "Алавес" - "Севилья" 1:2 0 07:50МЮ аргентиналик футболчи учун 12 млн евро таклиф қилишга тайёр 0 07:50АПЛ. "Лестер" - "Челси" 2:0 0 07:45Бундеслига. "Байер" - "Боруссия Д" 2:1 0 07:40АПЛ. "Вест Хэм" - "Вест Бромвич" 2:1 0 07:25Карикатура: А Сериядаги ҳозирги ҳолат 3 07:02Артур Месси ва Роналдудан бирини танлади 15 03:33Эдегор "Реал"дан кетишни истаяпти 1 03:15ПСЖ "Арсенал"нинг испаниялик футболчисини сотиб олмоқчи 0 03:13АПЛ. "Челси"дан устун келган "Лестер" мусобақа пешқадамига айланди 41 02:30Бундеслига. "Байер" "Боруссия"ни мағлуб қилиб, 2-ўринга кўтарилди 1 01:54"Ювентус" ва "Реал" президентлари Туринда учрашишган 0\nИталия кубоги. 1/2 финал. Бугун "Ювентус" ўз майдонида "Милан"ни қабул қилади (анонс)\n12 июн 2020 21:20\nТеглар : Анонс"Милан" Италия Кубоги"Ювентус"\nИталияга катта футбол қайтмоқда.\nКучли бешлик чемпионатлари орасидаги навбатдаги мамлакатда ҳам футбол рестартига оз қолди (Германияда аллақачон Бундеслига ва Кубок баҳслари давом этяпти, шунингдек, кеча Испания Ла Лигаси бошланганидан хабарингиз бор, албатта).\nБугун футбол ишқибозларини Италия футболининг икки гиганти - "Ювентус" ва "Миллий" ўртасидаги ажойиб учрашув кутмоқда. Бу баҳсда ғолиб бўлган жамоа Италия Кубоги финалчисига айланади.\n12 июнь, жума, 23:59 (Тошкент вақти). Турин, Альянц Стэдиум. Ҳакам — Даниэле Орсато\nИталияда футболни соғинишган, шу боис нафақат Италиядаги барча мухлислар, балки итальян футболи ихлосмандларининг бари ўйинларни интиқлик билан кутмоқдалар.\nФутбол оқшомида Италиянинг энг номдор ва энг машҳур жамоалари ўзаро тўқнаш келишади, улар шунчаки ўйнашмайди, бизни олдинда жанг кутмоқда, жанг!\nАгар ушбу жанг А Серия чемпионати доирасида ўтказилганида эди, унда "Ювентус" ва "Милан" ўртасидаги ўйинда интрига кузатилмаган бўларди. Чунки мутахассислар чемпионатда "Ювентус"ни катта фарқ билан устун деб ҳисоблайдилар. Аммо ҳозир финал йўлланмаси ўртага тикилгани туфайли ҳамма нарса содир бўлиши мумкин.\nТабиийки, "Ювентус" сафардаги дуранг(биринчи ўйинда 1:1 ҳисоби кузатилган)дан сўнг, шубҳасиз жавоб ўйинининг фаворити ҳисобланади.\nҲар икки жамоанинг ҳозирги ҳолатини тасаввур қилишимиз қийин. Расмий манбаларда берилган хабарларга кўра, жамоалар идеал ҳолатда ва баҳсга тайёрлар. Таъкидлаш жоизки, пандемия пайтида "Ювентус" сафидан Даниэле Ругани, Блез Матюиди ва Пауло Дибала коронавирус қурбонига айланишди, "Милан"да афсонавий Паоло Мальдини ва унинг ўғли Даниэль Мальдини ушбу касалликка чалиниб қолишди. Лекин уларнинг ҳаммаси ҳозир тузалган.\nАфсуски, маълумотларга қараганда, Паоло Мальдини буйрагидаги маммолар сабаб яна касалхонана тушиб қолган.\nИталия матбуотининг таъкидлашича, А Сериянинг атиги бир нечта клублари касаллик билан боғлиқ ҳолатлар тўғрисида аниқ маълумот берган. Шундай қилиб, касалликка мубтало бўлганларнинг ҳақиқий сони расмий келтирилгандан фарқ қилиши мумкин, аммо "ушланмаган ўғри - ўғри эмас".\nАйни пайтда "Ювентус"га машғулотларда жароҳат олган Гонсало Игуаин аниқ ёрдам бера олмайди. Бундан ташқари, анъанасига содиқ қолган ҳужумчи Аргентинадан ўнлаб қўшимча килограмм орттириб келган ва карантиндан олдин жиддий жароҳатга йўлиққан Мерих Демирал "кекса синьора" сафида ўйинда қатнаша олмайди.\n"Милан"даги вазият рақибга нисбатан ёмонроқ: дисквалификациялар туфайли Тео Эрнандес, Златан Ибрагимович (жароҳати ҳам бор) ва Саму Кастильехо баҳсда иштирок этмайди. Бундан ташқари, ҳимоячилар Лео Дуарте ва Матео Мусаккьо жароҳат олган.\n"Милан" учун яна бир салбий лаҳза — бу клуб раҳбариятининг норози кайфияти. Жамоа ўйинчиларининг бу фикрини Ибрагимович очиқлаган. Эҳтиросларни бартараф этиш учун "Милан" бош директори Иван Газидис жамоа билан 4 майдан бери биринчи марта учрашишга ва бир қатор долзарб саволларга жавоб беришга мажбур бўлди.\nРегламент ҳақида тўхталадиган бўлсак, ўйин табиий равишда томошабинларсиз ўтади ва агар ўйиннинг асосий вақти 1:1 ҳисобида якунланса, жамоалар қўшимча таймларда ўйнашмайди ва дарҳол пенальтилар сериясига мурожаат қилинади.\n- Жамоалар шу пайтгача ўзаро 289 марта тўқнаш келишган: 108 марта "Ювентус" ютган бўлса, 94 бор "Милан" ғалаба қозонган, дуранглар сони эса 87 тани ташкил этади.\n- Расмий учрашувлар сони - 231 та: шулардан 91 таси "кекса синьора" ғалабаси, 66 таси "иблислар" ютуғи ва 74 таси дуранг билан якун топган.\n- Италия кубогида "Ювентус" ва "Милан" 26 марта учрашган: "Бьянконерилар"нинг ғалабалари сони - 11 та, "россонерилар"ники - 7 та, дуранглар сони - 8 та.\n- "Ювентус" барча турнирларда "Милан"га қарши сўнгги 7 уй ўйинида фақат ғалаба қозонган.\n- "Ювентус" 1985 йилдан бери ўз уйида "Милан"га ютқазмаган (Италия Кубоги доирасида): 3 ғалаба ва 3 дуранг.\n- "Ювентус" "Милан"га Италия кубогининг сўнгги 11 ўйинидан фақатгина биттасида мағлуб бўлган.\nМураббийларнинг ўйиндан олдинги фикрлари\nМаурицио Сарри ("Ювентус" бош мураббийи):\n"Бундай вазиятда фаворитни аниқлашга уринишдан маъно йўқ, чунки ўйин ва натижага кўплаб омиллар таъсир қилиши мумкин ва ҳаммасини олдиндан айтиб бўлмайди. Узоқ танаффусдан кейин баъзида кутилмаган ҳодисалар юз беради.\nБизнинг умумий мақсадимиз ўзгармади: қолган учта мусобақанинг ҳаммасида муваффақият қозонишни хоҳлаймиз. Шу сабабли кучларни тўғри тақсимлаш жуда муҳимдир.\nРақибимизга келсак, "Милан" ҳар доим "Ювентус" учун муаммо бўлиб келган, шунинг учун рақибни тўғри баҳолай олмаслик бўйича ҳеч қандай гап-сўз бўлиши мумкин эмас".\nСтефано Пиоли ("Милан" бош мураббийи):\n"Менимча, ҳозир энг муҳими — бу футбол қайтгани ва биз яна ўйнай оламиз. Аммо биз эйфорияга берилмаслигимиз ва хавфсизлик чораларини унутмаслигимиз лозим.\nБиз учун кўп нарса янгилик бўлади: бўш трибуналар қаршисида ўйнаш, ёзги жазирама, тиғиз тақвим асосида тўп тепиш... Айтишим мумкинки, ҳозирги ҳолатда ҳеч бир ўйинчимиз тўлиқ тайёргарликка эга эмас, аммо фтуболчиларда жанговар руҳ мавжуд.\nБизга ҳар қандай ҳолатда ҳам Италия кубогини ютиш вазифаси юклатилмаган, бироқ бизнинг мақсадимиз — чемпионат ёки кубок орқали еврокубокларга қайтиш".\nМамнуният ила шуни маълум қиламизки, бугунги баҳс бевосита сайтимиз орқали матнли-трансляция қилинади. Ўйинни биз билан биргаликда кузатиб боринг.\nЭслатиб ўтамиз, иккинчи финалчи эртага “Наполи” – “Интер” (биринчи ўйинда “Наполи” 1-0 ҳисобида ютган) ўртасидаги учрашув натижасига кўра аниқланади.\nХориж сайтлари асосида Шерзод Нурматов тайёрлади.\nРоналду "Реал" президенти Перес билан учрашув ўтказди 6\nКарикатура: А Сериядаги ҳозирги ҳолат 3\nАртур Месси ва Роналдудан бирини танлади 15\nМанжукич: "Милан" либосини кийиш мен учун шараф" 3\nИталия Суперкубоги. “Ювентус” “Наполи” билан баҳсга 21 футболчини қайдномадан ўтказди 4


Самарқандда иккита замонавий йўл ўтказгич кўприк қурилади - Carzone.Uz\nСамарқанд вилоятида замонавий иккита йўл ўтказгич кўприк қурилади, деб хабар қилди "Зарафшон" нашри.\nХабарда айтилишича, вилоят архитектура ва қурилиш бошқармаси маълумотларига кўра Самарқанд вилоятида 60 дан ортиқ йирик кўприк ва эстакада жойлашган.\n"Афросиёб" тез юрар поездини ишга тушилиши ва темир йўл инфратузилмасини модернизация қилиниши билан Самарқанд-Бухоро темир йўл йўналишидаги кўприк ва эстакадаларни реконструкция қилиш талаби юзага келди.\nМутахассисларнинг фикрига кўра, капитал таъмирланиши лозим бўлган бу каби объектлар сони 20 дан ортиқ мавжуд. Уларга Бўстонсарой кўчасидаги "Самарқанд" халқаро аэропорти яқинидаги эстакада киради. Бу объект ўтган асрнинг 70 йилларда барпо этилган бўлиб, ҳозирги вақтда эскириб қолган.\nШунингдек, Самарқанд-Бухоро трассаси, кўмир омбори яқинида жойлашган йўл ўтказгич кўприги ҳам реконструкцияга муҳтож. Ҳозирги вақтда ушбу объектларни қайта таъмирлаш бўйича ҳужжатларни тайёрлаш ва уларни "йўл ҳаритаси"га киритиш ишлари бажарилмоқда.\nБундан ташқари, Қорадарё устидан янги замонавий йўл ўтказгич кўпригини барпо этишга тайёргарлик ишлари амалга оширилмоқда. 2019 йилда ушбу объект эксплуатацияга киритилса "Янгиобод" маҳаласи аҳолиси Самарқандга 10-15 дақиқа ичида етиб бориш имкониятига эга бўладилар.\nҲозирги вақтда Самарқанд вилояти йўл-транспорт, муҳандислик-коммуникация инфатузилмасини модернизация қилиш дастури доирасида Самарқанддаги Бўстонсарой кўчасини кенгайтириш бўйича ишлар жадал суратларда олиб борилмоқда. Гулобод ва Т-34 кўчасини Самарқанд кўчасигача етказиш режалаштирилмоқда. Бу ўз навбатида йўлларда тирбандликларни олдини олиб, ҳайдовчилар ва пиёдаларга қўшимча қулайликларни беради.\nҲуқумат қарорига асосан Мирзо Улуғбек ва Гагарин, Рудакий ва Бўстонсарой кўчалари чораҳасида иккита замонавий йирик йўл ўтказгич кўприк қурилади.\nКўприк қурилиши муносабати билан Рудакий ва Бустонсарой кўчалари чорасидан "Самарқанд" халқаро аэропортигача қурилиш ишлари олиб борилмоқда.


'Қаҳратон қишдан азоб чекаётган Мўғилистонга ёрдам керак' - BBC News O'zbek\n'Қаҳратон қишдан азоб чекаётган Мўғилистонга ёрдам керак'\nImage caption Қизил Хочнинг айтишича, борган сари мухтож оилалар сони ортиб бормоқда\nХалқаро Қизил Хоч ташкилоти қаттиқ совуқ туфайли чорваларидан ажралган минглаб мўғилистонлик чўпонларга кўмак беришга чақирган.\nТашкилотнинг айтишича, мамлакатдаги йиллар давомида илк бор кузатилаётгани айтилган энг қаттиқ қиш қаҳратонида миллионлаб чорва моллари қирилиб кетган.\nҚизил Хочнинг айтишича, энг кўп зиён кўрган оилаларга фавқулодда ёрдам кўрсатиш ва заҳираларни қайта тиклаш учун 900 минг доллардан ортиқ маблағга эҳтиёж бор.\nБи-би-си мухбирига кўра, ҳозирда омон қолган чорва молларига ем-хашак етишмаётир.\nЯқин ойлар ичида Мўғилистонда ҳаво ҳарорати минус 40 даражага тушиб кетганди.\nМамлакат аҳолисининг қарийб ярми чорвачилик ва ё деҳқончилик билан шуғулланади. Ҳамда уларнинг асосий даромадлари чорвадан келади.\nХалқаро Қизил Хоч ташкилотининг айтишича, декабр ойидан бери Монголиядаги 10 фоизга яқин чорва моллари қирилиб кетган.\nАгентликнинг айтишича, 3 мингдан ортиқ оилага фавқулодда озиқ-овқат ёрдами етказиб бериши учун молиявий ёрдам керак. Бундан ташқари ушбу оилалар ўз турмушларини тиклаб олишлари учун ҳам кўмак етказилиши лозим.\n"Ёрдамга эҳтиёж борган сари ўсиб бормоқда ва мол-ҳолларидан ажралаётган янада кўпроқ чўпонлар ҳақиқий мушкулотлар билан рўбору келишмоқда", дейди Қизил Хоч ташкилотининг Мўғилистондаги бош котиби Равдан Самдандобжи.\n"Янада кўпроқ одамлар саросима остида қолишмоқда ва мухтожлик борган сари ортмоқда", дейди у. Би-би-сининг Мўғилистондаги мухбири Крис Ҳоггнинг хабар қилишича, об-ҳаво май ойи ўрталаригача илимаслиги айтилади ва чорвадорлар келаётган бир неча ҳафтда қиш мавсумининг энг қийин даври бўлишини кутишмоқда.


Ахатов Акмал Рустамович\nҚабул вақти: Сешанба, Жума (14:00-15:00)\nЭлектрон почта: irossu@samdu.uz\n2001-2004 йиллар Самарқанд давлат университети “Ахборотлаштириш технологиялари” кафедрасида аспиранти;\n2003-2005 йиллар Самарқанд давлат университети “Ахборотлаштириш технологиялари” кафедраси ассистенти;\n2005-2006 йиллар Самарқанд давлат университети “Ахборотлаштириш технологиялари” кафедра катта ўқитувчиси;\n2006-2014 йиллар Самарқанд давлат университети “Ахборотлаштириш технологиялари” кафедра доценти;\n2014-2016 йиллар Самарқанд давлат университети “Ахборотлаштириш технологиялари” кафедра профессори;\n2016-2017 йиллар Самарқанд давлат университети Халқаро алоқалар бўлим бошлиғи;\n2017-2019 йиллар Самарқанд давлат университети Амалий математика ва Информатика факультети декани;\n2019 йил февраль ойидан августга қадар Ўзбекистон Ресбупликаси Халқ таълим вазирлиги хузуридаги Ахборот-коммуникация технологиялари марказининг инновация ва лойихаларни мувофиқлаштириш бўлими бошлиғИ;\n2019-2021 йиллар, Мирзо Улуғбек нимидаги Ўзбекистон миллий университетининг Жиззах филиали илмий ишлар ва инновациялар бўйича директор ўринбосари;\n2021-2022 йил Самарқанд давлат университети Халқаро таълим дастурлари факультети “Табиий ва аниқ фанлар” кафедраси кафедра мудири.\n2022-йил февраль ойидан Халқаро ҳамкорлик бўйича проректор\nЎзбекистон Республикаси Президентининг 2017 йил 20-апрелдаги ПҚ-2909-сонли “Олий таълим тизимини янада ривожлантириш чора-тадбирлари тўғрисида”ги Қарорида белгиланган вазифаларни амалга ошириш, профессор-ўқитувчиларни малакасини ошириш, хорижий илғор тажрибани ўрганиш ва ўқув жараёнига тадбиқ этиш борасида муайян ишларни амалга ошириш.\nВазирликнинг 2005 йил 13 апрелдаги «Олий таълим муассасаларидан хорижий сафарларга бориш тўғрисида»ги 81-сонли буйруғига биноан чет эл сафарларига юборилаётган университетнинг вакиллари ҳужжатларини кўриб чиқиш ва мувофиқлаштириш.\nДонор мамлакатлар ва халқаро молия институтларининг техник ёрдам дастурлари доирасида университетда амалга оширилаётган лойиҳаларнинг мониторингини олиб бориш ва ҳар чоракда Олий ва ўрта махсус таълим вазирлигига ҳисобот киритиш.\nЕвропа Иттифоқинииг дастурлари бўйича университет томонидан тайёрланган лойиҳаларни кўриб чиқиш ва Европа Иттифоқи Комиссиясига молиялаштириш учун вазирликнинг тегишли хулоса ва тавсияларини тайёрлаш.\nУниверситет профессор-ўқитувчилари, ходимлари ва талабалари учун лойиҳалар таҳлили асосида семинар, давра суҳбатларини ташкил қилиш.\nУниверситетнинг хорижий ҳамкорлар билан тузадиган битим, шартнома ва протоколларини кўриб чиқиш, таҳлил қилиш ва тавсиялар бериш. Зарурат бўлганда ҳужжатларни тегишли ташкилотлар билан келишиш.\nЎзбекистон Республикаси Президенти, Ўзбекистон Республикаси ҳукумати, Ташқи ишлар вазирлиги, Ташқи иктисодий алоқалар, савдо ва инвестициялар вазирлиги, Иқтисодиёт вазирлиги назоратидаги Ўзбекистон Республикасининг халқаро муносабатлар ва халқаро иқтисодий алоқаларга доир қабул қилинган ҳужжатлар ижросини таъминлаш.\nЎзбекистонда фаолият кўрсатаётган элчихоналар ва халқаро таълим ташкилотлари ва жамғармалари билан ҳамкорликда таълим соҳасининг устувор йўналишлари бўйича семинар, ўқув куроллари ва илмий-амалий анжуманлар ўтказиш.\nХорижий мамлакатлар таълим вазирликлари, халқаро таълим ташкилотлари ва дипломатик ваколатхоналар вакиллари, чет эл олий таълим муассасалари делегациялари билан учрашувларни ташкил килиш.\nХорижий фуқароларни ўқитишдан келиб тушадиган валюта тушумлари ҳақида ойлик, чорак, ярим йиллик ва йиллик ҳисоботларни Олий ва ўрта махсус таълим вазирлиги сўровларига биноан тайёрлаб бориш.\nХорижий ҳамкорлар томонидан стажировка ўташ, малака ошириш, ўқув курсларида қатнашиш, магистратура ва докторантурада таҳсил олиш учун эълон қилинадиган грантлар танловига университет профессор-ўқитувчилари, талаба, магистрант ва стажёр-тадқиқотчи-изланувчиларини тавсия этиш.\nЭълон қилинаётган халқаро грантлар ҳақида ахборот жамлаб тарқатиш ва университет кафедраларига лойиҳалар тузишга кўмаклашиш, ҳамда лойиҳа ижросига бевосита иштирок этиш.\nХалқаро миқёсда ўтказиладиган тадбирлар, конференциялар, семинарлар ҳақида маълумотларни тўплаш ва факультетга етказиш. Университетда ўтказиладиган анжуманлар ҳақида ахборот тарқатиш, университет веб сайтини янгилаб боришга ёрдам кўрсатиш.


БМТ кутилмаганда ядро уруши бошланишидан огоҳлантирди\nДобавлено: 21.04.2017, 14:55\nБирлашган Миллатлар Ташкилоти ядро уруши хавфи кучаётгани ҳақида огоҳлантирди, деб хабар берди Tvzvezda.ru нашри.\nЯдро уруши тасодифан, масалан автоматик тизимнинг ёки ҳарбий кузатув тизимининг хато ишлаши оқибатида баллистик ракеталар отилиб кетиши натижасида бошланиши мумкин. Бундай вазиятга ноқулай об-ҳаво шароити, хакерлик ҳужуми ҳам сабаб бўлади.\nМаълумотларга кўра, бир мамлакатнинг коммуникация тармоғи, ҳужум қилмаган бўлса-да, бошқа мамлакатнинг ракета зарбасидан таъсирланиб, жавоб зарбасини беради. Мазкур ҳолат эса ядро урушига сабаб бўлади.\nТадқиқотлар шуни кўрсатдики, автоматлаштирилган ҳарбий тизимнинг мураккаблиги ва сони ошгани туфайли бундай хавф-хатар кучаймоқда. Хавфли ҳудудга тармоққа уланган барча ҳарбий тизимлар, қўмондонликлар орасидаги алоқа тизими, йўлдошли ва радиолокацион тизимлар ва бошқалар киради.


26.04.2018 14:01 0 197\nФото: «Vodiy media»\nНамангандаги «Foton do’stlik servis» МЧЖ Хитойнинг «Foton Motor» ширкати билан ҳамкорликда Наманган вилоятининг Поп шаҳрида «FOTON» русумли ўрта ҳажмли Хитой юк автомобиллари ишлаб чиқариш лойиҳасини бошлади. Бу ҳақда «Vodiy media» нашри хабар берди.\nҚайд этилишича, умумий лойиҳа қиймати 25 миллион АҚШ доллари бўлган бу заводни жойлаштириш учун 15 гектар майдон ва бўш турган эски завод биноси ноль қийматда тақдим этилди. Ўзбекистон Республикасининг сармояси 51%, хитойлик ҳамкорларнинг ҳиссаси эса 49 % га тенг бўлган бу завод йиллик 15 минг дона «Foton Forland» ўрта ҳажмли юк автомобиллари ишлаб чиқаради. Мустақиллик арафасида илк маҳсулотни конвейердан чиқариш режалаштирилган.\nБугунгача Хитойнинг «Foton Motor» ширкатининг Ўзбекистондаги дистрибьютори сифатида фаолият юритган «Foton do’stlik servis» МЧЖ бу янги заводда ишлаб чиқарилиши режалаштирилган 4 та русумдаги автомобилнинг тўла ишлаб чиқариш ҳуқуқини қўлга киритди.\nЯнги заводда дастлаб 100% хорижий бутловчи қисмлардан фойдаланиш кўзда тутилган бўлса, кейинчалик қисмларни муттасил равишда максимум даражада маҳаллийлаштириш режалаштирилмоқда.\nХитой автомобил Наманган\nКоронавирус Кеча, 21:00\nКоронавирус Кеча, 15:39


Қозоғистонда оила фаровонлигини баҳолаш методологияси ишлаб чиқилди\nNUR-SULTAN. Кazinform - Қозоғистонда оилавий фаровонлик даражасини аниқлаш методологияси ва уни қўллаб-қувватлаш чора-тадбирлари ишлаб чиқилди, деб хабар беради Кazinform.\nҚозоғистон Электрон меҳнат биржасида 72 минг бўш иш ўринлари мавжуд\nNUR-SULTAN. Kazinform - 2022-йилнинг март ойида Электрон меҳнат биржасига 72,7 минг бўш иш ўринлари жойлаштирилди, дея хабар беради Кazinform.\nSkills Enbek бошқа таълим платформалари билан интеграция қилинмоқда\nNUR-SULTAN. Кazinform - Skills Enbek платформаси фойдаланувчилари учун қисқа муддатли онлайн курслар маълумотлар базасини интеграциялаш ва кенгайтириш Инсон ресурсларини ривожлантириш маркази ва икки маҳаллий IТ-компания – Cоurstore онлайн таълим платформаси ва WЕLLDONE Company ўртасидаги ҳамкорлик меморандуми доирасида кўзда тутилган, деб хабар беради Kazinform Қозоғистон Меҳнат ва аҳолини ижтимоий ҳимоя қилиш вазирлиги матбуот хизматига таяниб хабар беради.\nҚозоғистонда ногиронлиги бўлган шахсларнинг аризалари уларнинг иштирокисиз кўриб чиқилади\nNUR-SULTAN. Кazinform - Айни пайтда ногиронлик тўғрисидаги 11 мингдан ортиқ аризалар сиртдан берилган, деб хабар беради Кazinform.\nҚозоғистонда спорт мактаблари ва коллежлари ходимларининг иш ҳақини ошириш 2023 йилда якунланади\nNUR-SULTAN. Kazinform – Спорт мактаблари ва коллежлари ходимларининг иш ҳақини ошириш 2023 йилда якунланади. Бу ҳақда Ҳукумат йиғилишида ҚР Маданият ва спорт вазири Даурен Абаев маълум қилди, деб хабар беради Kazinform мухбири.


Шуҳратбек АБДУРАҲМОНОВ: «БУ БОЛАНИ ЖУДА КЎП ОГОҲЛАНТИРГАНМАН. ҚАДАМИНГНИ ЎЙЛАБ БОСГИН ДЕГАНМАН. ЙЎҚ ЎЗ БИЛГАНИДАН ҚОЛМАДИ…» - AUZ.UZ\nАввал хабар берганимиздек 26 август, душанба куни, Андижон шаҳридаги Ёшлар марказида халқ депутатлари Андижон шаҳар Кенгашининг навбатдан ташқари сессияси ўтказилди. Унда ташкилий масала кўриб чиқилиб, Андижон шаҳар ҳокими Дилмурод Раҳматуллаев лавозимидан озод этилди.\nСессиясида иштирок этган Андижон вилояти ҳокими Шуҳратбек Абдураҳмонов собиқ ҳоким ишига баҳо берар экан, ўзининг “Бу болани жуда кўп огоҳлантирганман. Қадамингни ўйлаб босгин деганман. Йўқ ўз билганидан қолмади. Мана қўлимда унинг қандай ишлаганлиги тўғрисида маълумотлар бор. Шаҳардаги қилиниши зарур бўлган ишлар кўпайса кўпайди камаймади.” деган фикрларини алоҳида таъкидлаб ўтди.\nШундан сўнг вилоят раҳбари унинг ўрнига 2018 йил февралидан буён вилоят молия бош бошқармаси бошлиғи вазифасида ишлаб келаётган Ҳайдаров Баҳромжон Носирбоевич вақтинчалик ҳоким вазифасини бажарувчи сифатида таништирди.\nБаҳромжон Ҳайдаров 1972 йил туғилган, маълумоти бўйича мутахассислиги - иқтисодчи, молиячи. У 1995 йилда Андижон иқтисодиёт ва бошқарув институти ҳамда 1998 йилда Ўзбекистон Банк-молия академиясини тамомлаган. Турли йилларда вилоят ҳокимлиги молия бошқармасида бош иқтисодчи, бўлим бошлиғи лавозимларида ишлаган. Оилали, уч фарзанднинг отаси ҳисобланади.\nМаълумот учун, ўзининг сўконғичлиги билан машҳур бўлган Дилмурод Раҳматуллаев таълим тизимида турли лавозимларда ишлаган. Бир муддат вилоят халқ таълими бошқармасини бошқарган. 2016 йилдан буён Андижон шаҳрига ҳокимлик қилиб келаётганди. У 2017 йилнинг кузида Андижон шаҳридаги қатор таълим муассасаларининг раҳбарларини ножўя сўзлар билан ҳақорат қилгани тасвирланган аудиоёзувлар тарқалиб кетганидан сўнг интернетда машҳур бўлганди ва ўша йилнинг декабрь ойида суд ҳукми билан энг кам иш ҳақининг 30 баробари миқдорида жаримага тортилганди. Шундан сўнг у 2018 йилнинг апрелида ўтказилган видеоселекторда шаҳар кўчаларини ободонлаштириш учун бюджет ташкилоти ходимлари, жумладан, мактабгача таълим муассасалари ходимларини тадбиркорлардан гул ва дарахт кўчатларини анча қиммат нархга сотиб олишга мажбурлагани учун бош вазир томонидан ҳайфсан олган ҳамда охирги маротаба огоҳлантирилган эди.